
Έγκριση 1ης επικαιροποίησης προγράμματος μέτρων για την επίτευξη ή τη διατήρηση της καλής περιβαλλοντικής κατάστασης στα θαλάσσια ύδατα.  

Ο ΥΠΟΥΡΓΟΣ ΠΕΡΙΒΑΛΛΟΝΤΟΣ ΚΑΙ ΕΝΕΡΓΕΙΑΣ

      Έχοντας υπόψη:
1. Τις διατάξεις της παρ. 9, του άρθρου 12 και των παρ. 1 και 2 (δ) του άρθρου 15, του ν. 3983/2011 «Εθνική στρατηγική για την προστασία και διαχείριση του θαλάσσιου περιβάλλοντος − Εναρμόνιση με την Οδηγία 2008/56/ΕΚ του Ευρωπαϊκού Κοινοβουλίου και του Συμβουλίου της 17ης Ιουνίου 2008 και άλλες διατάξεις» (Α΄ 144).
2. Την υπ’ αριθμ. 1002/2012 κοινή υπουργική απόφαση «Διαδικασία ενημέρωσης του κοινού και δημόσιας διαβούλευσης για τα στοιχεία των θαλάσσιων στρατηγικών, σύμφωνα με την παράγραφο 2 του άρθρου 17 του ν. 3983/2011 (Α΄ 144)» (Β΄ 2377). 
3. Τις διατάξεις του π.δ/τος. 70/2015 «Ανασύσταση των Υπουργείων Πολιτισμού και Αθλητισμού, Υποδομών, Μεταφορών και Δικτύων, Αγροτικής Ανάπτυξης και Τροφίμων… Μετονομασία….και του Υπουργείου Παραγωγικής Ανασυγκρότησης, Περιβάλλοντος και Ενέργειας σε Υπουργείο Περιβάλλοντος και Ενέργειας. Μεταφορά της Γενικής Γραμματείας Βιομηχανίας στο Υπουργείο Ανάπτυξης και Τουρισμού» (Α΄ 114).
4. Τις διατάξεις του π.δ/τος. 132/2017 «Οργανισμός Υπουργείου Περιβάλλοντος και Ενέργειας» (Α΄ 160).
5. Τις διατάξεις του π.δ/τος. 84/2019 «Σύσταση και κατάργηση Γενικών Γραμματειών και Ειδικών Γραμματειών/Ενιαίων Διοικητικών Τομέων Υπουργείων» (Α’ 123).
6. Το άρθρο 109, του ν. 4622/2019 «Επιτελικό Κράτος: οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διοίκησης» (Α΄ 133).
7. Τις διατάξεις του π.δ/τος 77/2023 «Σύσταση Υπουργείου και μετονομασία Υπουργείων – Σύσταση, κατάργηση και μετονομασία Γενικών και Ειδικών Γραμματειών – Μεταφορά αρμοδιοτήτων, υπηρεσιακών μονάδων, θέσεων προσωπικού και εποπτευόμενων φορέων (Α΄ 130).
8. Τις διατάξεις του π.δ/τος. 79/2023  «Διορισμός Υπουργών, Αναπληρωτών Υπουργών και Υφυπουργών» (Α’ 131).
9. Την υπ’ αριθμ. ΥΠΕΝ/ΥΠΡΓ/11837/1140/08.02.2022 απόφαση των Πρωθυπουργού και Υπουργού Περιβάλλοντος και Ενέργειας «Ανάθεση καθηκόντων Γενικού Γραμματέα Φυσικού Περιβάλλοντος και Υδάτων του Υπουργείου Περιβάλλοντος και Ενέργειας» (Υ.Ο.Δ.Δ 76).
10. Την από…….έως ……… δημόσια διαβούλευση……………
11. Το γεγονός ότι από τις κανονιστικές διατάξεις της παρούσας δεν προκαλείται δαπάνη εις βάρος του κρατικού προϋπολογισμού και του προϋπολογισμού των οικείων Ο.Τ.Α, αποφασίζει,

            Άρθρο 1 
1. Εγκρίνεται με την παρούσα, η 1η επικαιροποίηση του προγράμματος μέτρων για την επίτευξη ή τη διατήρηση της καλής περιβαλλοντικής κατάστασης των θαλασσίων υδάτων. Η επικαιροποίηση του προγράμματος μέτρων καταρτίστηκε σύμφωνα με τις απαιτήσεις του άρθρου 12 του ν. 3983/2011 (Α’ 144).
2. Το πρόγραμμα μέτρων περιγράφεται αναλυτικά στο Παράρτημα Ι της παρούσας και περιλαμβάνει μέτρα για την επίτευξη ή διατήρηση της καλής περιβαλλοντικής κατάστασης των θαλασσίων υδάτων, βάσει των έντεκα (11) χαρακτηριστικών της ποιοτικής περιγραφής για την καλή περιβαλλοντική κατάσταση, που ορίζονται στο Παράρτημα Ι του ν. 3983/2011 (Α’ 144) και εξειδικεύονται στην υπ’ αριθμ. ΥΠΕΝ/ΔΠΔΥΠ/661/5/2022 υπουργική απόφαση (Β’ 325). Ειδικότερα, το πρόγραμμα μέτρων περιλαμβάνει:
· Μέτρα για την προστασία της βιοποικιλότητας.
· Μέτρα για τα μη αυτόχθονα είδη.
· Μέτρα για τα αλιεύματα εμπορικού ενδιαφέροντος.
· Μέτρα για τα θαλάσσια τροφικά δίκτυα.
· Μέτρα προστασίας από τον ευτροφισμό.
· Μέτρα για την ακεραιότητα του θαλάσσιου βυθού.
· Μέτρα για τη διατήρηση των υδρογραφικών συνθηκών.
· Μέτρα για τις συγκεντρώσεις ρύπων στο θαλάσσιο περιβάλλον.
· Μέτρα για τις ρυπογόνες ουσίες σε εδώδιμα αλιεύματα.
· Μέτρα για τον περιορισμό των θαλάσσιων απορριμμάτων.
· Μέτρα για τον περιορισμό του υποθαλάσσιου θορύβου. 
3. Στο Παράτημα ΙΙ (Περιβαλλοντικοί Στόχοι) και στο Παράρτημα ΙΙΙ (Περιβαλλοντικοί Δείκτες), περιλαμβάνονται οι στόχοι και οι δείκτες, που καθορίστηκαν με βάση την αρχική αξιολόγηση των θαλασσίων υποπεριοχών και λαμβάνοντας υπόψη τους ενδεικτικούς καταλόγους πιέσεων και επιπτώσεων του Πίνακα 2 του Παραρτήματος III και τα χαρακτηριστικά του Παραρτήματος IV της Οδηγίας πλαίσιο για τη θαλάσσια στρατηγική (2008/56/ΕΚ).

Άρθρο 2
             Παραρτήματα
Τα Παραρτήματα Ι, ΙΙ και ΙΙΙ, προσαρτώνται και αποτελούν αναπόσπαστο μέρος της παρούσας, συνδημοσιευμένα στην Εφημερίδα της Κυβέρνησης.  

Άρθρο 3
Καταργούμενες διατάξεις
Καταργείται με τη δημοσίευση της παρούσας η υπ’ αριθμ. 142569/2017 υπουργική απόφαση «Έγκριση των προγραμμάτων μέτρων για την επίτευξη ή τη διατήρηση της καλής περιβαλλοντικής κατάστασης στα θαλάσσια ύδατα, σύμφωνα με την παράγραφο 9 του άρθρου 12 του ν. 3983/2011 (Α’ 144)» (Β’ 4728).
 
       Άρθρο 4
       Έναρξη ισχύος
[bookmark: h.gjdgxs]Η ισχύς της παρούσας αρχίζει από τη δημοσίευσή της στην Εφημερίδα της Κυβερνήσεως.

Πρόγραμμα μέτρων για την επίτευξη ή τη διατήρηση της καλής περιβαλλοντικής κατάστασης
στα θαλάσσια ύδατα
	ΠΕΡΙΓΡΑΦΕΑΣ D1 «Βιοποικιλότητα»: Η βιοποικιλότητα διατηρείται. Η ποιότητα και η παρουσία των ενδιαιτημάτων και η κατανομή και αφθονία των ειδών είναι σύμφωνα με τις επικρατούσες φυσιογραφικές, γεωγραφικές και κλιματικές συνθήκες.

	ΣΤΟΧΟΙ
1. Βενθικοί οικότοποι (είδη και τύποι οικοτόπων που καλύπτονται από τα Παραρτήματα II, IV ή V της Οδηγίας 92/43/ΕΟΚ «για τη διατήρηση των φυσικών οικοτόπων καθώς και της άγριας πανίδας και χλωρίδας»):
(1) Το εύρος κατανομής του τύπου οικοτόπου και, κατά περίπτωση, το μοτίβο κατανομής να  συμβαδίζουν με τις ισχύουσες φυσιογραφικές, γεωγραφικές και κλιματικές συνθήκες.
(2) Ο τύπος οικοτόπου να έχει την απαραίτητη έκταση και τις συνθήκες για την υποστήριξη των διαφορετικών σταδίων του κύκλου ζωής των ειδών που ζουν σε αυτόν.
2. Aναγνώριση και οριοθέτηση των κατάλληλων τόπων για αναπαραγωγή, διαχείμαση, ή στάση κατά μήκος των μεταναστευτικών διαδρόμων, γίνεται με βάση την ακτίνα τροφοληψίας κάθε είδους θαλασσοπουλιού που φωλιάζει στις παράκτιες και νησιωτικές Ζώνες Ειδικής Προστασίας για την ορνιθοπανίδα (Ζ.Ε.Π). Από το δίκτυο Natura 2000 χρησιμοποιήθηκαν περιοχές Ζ.Ε.Π με αποικίες δυο ειδών θαλασσοπουλιών (του Θαλασσοκόρακα και του Αιγαιόγλαρου) του Παραρτήματος Ι της Οδηγίας 2009/147/ΕΚ «για τη διατήρηση των άγριων πτηνών», που αναπαράγονται σε σημαντικούς αριθμούς στην Ελλάδα.
3. Επίτευξη «ευνοϊκής κατάστασης διατήρησης» των θαλάσσιων θηλαστικών ώστε να υπάρξουν οι προϋποθέσεις της επίτευξης καλής περιβαλλοντικής κατάστασης εντός του επομένου κύκλου εφαρμογής της Οδηγίας Πλαίσιο για τη Θαλάσσια Στρατηγική (2008/56/ΕΚ).
4. Διασφάλιση ανάκαμψης και η μακρόχρονης βιωσιμότητας της μεσογειακής φώκιας (Monachus monachus) και των κητωδών (φυσητήρες, φάλαινες, δελφίνια και φώκαινες) στα ελληνικά νερά.
5. Επίτευξη «ευνοϊκής κατάστασης διατήρησης» του είδους Caretta caretta ώστε να υπάρξουν οι προϋποθέσεις της Καλής Περιβαλλοντικής Κατάστασης εντός του επομένου κύκλου εφαρμογής της Οδηγίας Πλαίσιο για τη Θαλάσσια Στρατηγική (2008/56/ΕΚ).

	ΥΦΙΣΤΑΜΕΝΑ ΜΕΤΡΑ
1. Θεσμοθέτηση δώδεκα (12) προστατευόμενων περιοχών θαλασσίων και υφάλμυρων υδάτων σύμφωνα με το ν. 1650/1986 (Α’ 160), όπως τροποποιήθηκε με το ν. 3937/2011 «Διατήρηση της Βιοποικιλότητας και άλλες διατάξεις» (Α’ 60).  Οι περιοχές αυτές είναι:
· Το Εθνικό Θαλάσσιο Πάρκο Ζακύνθου [θεσμοθετήθηκε με προεδρικό διάταγμα το 1999 (Δ’ 906)].
· Το Εθνικό Θαλάσσιο Πάρκο Αλοννήσου Βορείων Σποράδων [θεσμοθετήθηκε με προεδρικό διάταγμα το 1992 (Δ’ 519) και επικαιροποιήθηκε με την υπ’ αριθμ. 23537/2003 κοινή υπουργική απόφαση (Δ’ 621)].
· Το Εθνικό Πάρκο Σχινιά – Μαραθώνα [θεσμοθετήθηκε με προεδρικό διάταγμα το 2000 (Δ’ 395) και θεσμοθετήθηκε διαχειριστικό σχέδιο με την υπ’ αριθμ. 32473/7718/2001 κοινή υπουργική απόφαση (Β’ 18393)].
· Το Εθνικό Πάρκο Λιμνοθάλασσας Μεσολογγίου [θεσμοθετήθηκε με την υπ’ αριθμ. 22306/2006 κοινή υπουργική απόφαση (Δ’  477)].
· Το Εθνικό Πάρκο Δέλτα Έβρου [θεσμοθετήθηκε με την υπ’ αριθμ. 4110/2007 κοινή υπουργική απόφαση (Δ’ 102)].
· Το Εθνικό Πάρκο Υγροτόπων Αμβρακικού [θεσμοθετήθηκε με την υπ’ αριθμ. 11989/2008 κοινή υπουργική απόφαση (Δ’ 123)].
· Το Εθνικό Πάρκο Δέλτα Αξιού Λουδία Αλιάκμονα [θεσμοθετήθηκε με την υπ’ αριθμ. 12966/2009 κοινή υπουργική απόφαση (ΑΑΠ 220) και την υπ’ αριθμ. 47695/2018 υπουργική απόφαση (Δ’ 294)].
· Το Εθνικό Πάρκο Ανατολικής Μακεδονίας και Θράκης [θεσμοθετήθηκε με την υπ’ αριθμ. 44549/2008 κοινή υπουργική απόφαση (Δ’ 497)].
· Το Εθνικό Πάρκο Υγροτόπων Κoτυχίου – Στροφιλιάς [θεσμοθετήθηκε με την υπ΄ αριθμ. 12365/2009 κοινή υπουργική απόφαση (Δ΄159)].
· Η Περιοχή Προστασίας της Φύση Στενών και εκβολών ποταμών Αχέροντα και Καλαμά [θεσμοθετήθηκε με την υπ’ αριθμ. 36427/2009 κοινή υπουργική απόφαση (Δ’ 396)].
· Η Περιοχή Προστασίας της Φύσης του Κυπαρισσιακού κόλπου και της ευρύτερης περιοχής του [θεσμοθετήθηκε με προεδρικό διάταγμα το 2018 (Δ’ 391) και την από 12.10.2018 διόρθωση σφάλματος (Δ’ 418)].
· Το Καταφύγιο Άγριας Ζωής στην θαλάσσια ζώνη πέριξ της νήσου Γυάρου της Περιφερειακής Ενότητας Σύρου [καθορίστηκε με την υπ’ αριθμ. 91881/2015 Απόφαση Γενικού Γραμματέα Αποκεντρωμένης Διοίκησης Αιγαίου (Δ΄463)]. Επιπλέον, καθορίστηκαν οι όροι και περιορισμοί για την προστασία, διατήρηση και διαχείριση της φύσης της χερσαίας και θαλάσσιας περιοχής της Νήσου Γυάρου με την υπ’ αριθμ. ΥΠΕΝ/ΔΔΦΠΒ/58979/1531/2019 υπουργική απόφαση (Δ’ 389), όπως αυτή τροποποιήθηκε με την υπ’ αριθμ. ΥΠΕΝ/ΔΝΕΠ/67391/2552/2021 υπουργική απόφαση (Δ΄412), την υπ’ αριθμ. ΥΠΕΝ/ΔΔΦΠΒ/38930/1109/2022 υπουργική απόφαση (Δ’ 321) και την υπ’ αριθμ. ΥΠΕΝ/ΔΔΦΠΒ/92566/2630/2022 υπουργική απόφαση (Δ’ 586).
2. Ένταξη νέων θαλάσσιων περιοχών στο δίκτυο Natura 2000, με την υπ’ αριθμ. 50743/2017 (Β’ 4432) κοινή υπουργική απόφαση.
3. Σύσταση της Εθνικής Επιτροπής Προστατευόμενων Περιοχών «NATURA 2000» και προσδιορισμός του έργου της, με την υπ’ αριθμ. 33318/3028/1998 (Β’ 1289) κοινή υπουργική απόφαση, με κύρια αρμοδιότητα τον έλεγχο της τήρησης και αποτελεσματικής εφαρμογής των διατάξεων της Οδηγίας για τους οικοτόπους (92/43/ΕΟΚ), αλλά και για το σύνολο της χώρας (πέραν του δικτύου Natura 2000).
4. Έγκριση και εφαρμογή της εθνικής στρατηγικής και του σχεδίου δράσης για τη βιοποικιλότητα σύμφωνα με την υπ’ αριθμ. 40332/2014 υπουργική απόφαση «Έγκριση Εθνικής Στρατηγικής για τη Βιοποικιλότητα για τα έτη 2014−2029 και πενταετούς Σχεδίου Δράσης» (Β’ 2383).
5. Θεσμοθέτηση των Εθνικών Στόχων Διατήρησης τύπων οικοτόπων και ειδών σύμφωνα με την υπ’ αριθμ.  ΥΠΕΝ/ΔΔΦΠΒ/303/982/2021 υπουργική απόφαση (Β’ 1375) όπως ισχύει.
6. Θεσμοθέτηση των στόχων διατήρησης φυσικών τύπων οικοτόπων, σύμφωνα με την υπ’ αριθμ. ΥΠΕΝ/ΔΔΦΠΒ/24776/985/2023 υπουργική απόφαση «Καθορισμός στόχων διατήρησης φυσικών τύπων οικοτόπων του Παραρτήματος ΙΙ της Οδηγίας 92/43/ΕΟΚ σε Ειδικές Ζώνες Διατήρησης και Τόπους Κοινοτικής Σημασίας του ευρωπαϊκού οικολογικού δικτύου NATURA 2000» (Β’ 1807). 
7. Θεσμοθέτηση των στόχων διατήρησης ειδών ορνιθοπανίδας, σύμφωνα με την υπ’ αριθμ. ΥΠΕΝ/ΔΔΦΠΒ/50146/1786/2023 υπουργική απόφαση «Καθορισμός και έγκριση στόχων διατήρησης για είδη ορνιθοπανίδας των παρ. 1 και 2 του άρθρου 4, της Οδηγίας 2009/147/ΕΚ στις Ζώνες Ειδικής Προστασίας (Ζ.Ε.Π) του ευρωπαϊκού οικολογικού δικτύου NATURA 2000» (Β΄ 3118).
8. Θεσμοθέτηση του εθνικού σχεδίου δράσης για τη θαλάσσια χελώνα (Caretta caretta) στην Ελλάδα σύμφωνα με την υπ’ αριθμ. ΥΠΕΝ/ΔΔΦΠΒ/68083/2147/2021 υπουργική απόφαση (Β’ 3678).
9. Έκδοση της υπ’ αριθμ. 167378/2007 (Δ’ 241) υπουργικής απόφασης, στο πλαίσιο της παραγράφου 1 του άρθρου 4 του Κανονισμού του Συμβουλίου της Ευρωπαϊκής Ένωσης σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο θάλασσα (ΚΑΝ (ΕΚ) 1967/2006), που ορίζει περιοχές με θαλάσσια βλάστηση Posidonia oceanica (υποθαλάσσια λιβάδια Ποσειδωνίας), που βρίσκονται εντός του δικτύου Natura 2000 (κατά προτεραιότητα), στις οποίες απαγορεύθηκε η αλιεία με συρόμενα αλιευτικά εργαλεία. Στη συνέχεια και μετά την ολοκλήρωση της αποτύπωσης, στο σύνολο της επικράτειας της κατανομής των βυθών με υποθαλάσσια λιβάδια, εκδόθηκε η υπ’ αριθμ. 2442/51879/2016 (Δ’ 118) υπουργική απόφαση, που ορίζει τις θαλάσσιες περιοχές, εκτός δικτύου Natura 2000, με θαλάσσια βλάστηση Posidonia oceanica στις οποίες απαγορεύεται η αλιεία με συγκεκριμένα εργαλεία.
10. Έκδοση της υπ’ αριθμ. 2886/142447/2019 υπουργικής απόφασης (Δ’ 105) που αφορά στον καθορισμός θαλάσσιων περιοχών, με βλάστηση ιδίως από Ποσειδωνία (Posidonia oceanica), στις οποίες απαγορεύεται η αλιεία με συγκεκριμένα εργαλεία, πέραν αυτών που έχουν καθοριστεί με την υπ’ αριθμ. 167378/2007 υπουργική απόφαση (Δ΄ 241).
11. Ανάπτυξη έξι (6) τεχνητών υφάλων, όπου δεν μπορεί να διεξαχθεί αλιεία με δυναμικά εργαλεία. Από αυτούς η απαγόρευση αλιείας, με κάθε αλιευτικό εργαλείο και μέσο για την προστασία της βιοποικιλότητας και την αποκατάσταση των τοπικών αλιευτικών αποθεμάτων έχει θεσπιστεί σε τρεις περιοχές της χώρας (1. Καλύμνου − Κω (όρμος Χοχυλαρίου), Βορείων Ακτών, νήσου Κω, 2. Κόλπου Ιερισσού, Ν. Χαλκιδικής (θέση Κακούδι), 3. Ιονίου Πελάγους, Ν. Πρέβεζας (όρμος Φαναρίου, όρμος Αγ. Ιωάννη), κατ΄ εφαρμογή των διατάξεων του προεδρικού διατάγματος 115/2007 (Α’ 146).
12. Θέσπιση εισιτηρίου εισόδου στην Α’ ζώνη του Εθνικού Θαλάσσιου Πάρκου Αλοννήσου και Βορείων Σποράδων με την υπ’ αριθμ. ΥΠΕΝ/ΥΠΡΓ/84580/8195 κοινή υπουργική απόφαση (Β΄3832).
13. Εφαρμογή Εθνικού Προγράμματος για τη Συλλογή Αλιευτικών Δεδομένων (Ε.Π.Σ.Α.Δ) στο πλαίσιο του Κανονισμού του Συμβουλίου της Ευρωπαϊκής Ένωσης, «θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική και την κατάργηση του κανονισμού (ΕΚ) αριθμ. 199/2008 του Συμβουλίου» (ΚΑΝ (ΕΚ) 199/2008).  
14. Συνεχής αξιολόγηση της οικολογικής κατάστασης 246 παράκτιων υδατικών συστημάτων, μέσω παρακολούθησης βιολογικών στοιχείων ποιότητας (φυτοπλαγκτόν, μακροφύκη, αγγειόσπερμα και μακροασπόνδυλα), στο πλαίσιο εφαρμογής της Οδηγίας Πλαίσιο για τα Ύδατα (2000/60/ΕΚ).
15. Θεσμοθέτηση εθνικού δικτύου εκβρασμών και επιτροπής εκβρασμών και σχεδιασμός ολοκληρωμένου πληροφοριακού συστήματος καταγραφής περιστατικών εκβρασμών, σύμφωνα με την υπ’ αριθμ. 55417/1958/2023 κοινή υπουργική απόφαση «Μέτρα για τη λειτουργία εθνικώς συντονισμένου δικτύου παρακολούθησης και διαχείρισης των εκβρασμών ειδών θαλάσσιας άγριας πανίδας» (Β’ 3376).
16. Ενεργοποίηση της συμμετοχής της Ελλάδας στις δραστηριότητες της Συμφωνίας για τη Διατήρηση των Κητωδών της Μαύρης Θάλασσας, της Μεσογείου και της Παρακείμενης Ζώνης του Ατλαντικού (Agreement on the Conservation of Cetaceans in the Black Sea Mediterranean Sea and Contiguous Atlantic Area – ACCOBAMS) η οποία πραγματοποιήθηκε με την έκδοση του ν. 5011/2023 (Α’ 9). 

	ΝΕΑ ΜΕΤΡΑ
1. Ένταξη της συστηματικής συλλογής δεδομένων και έρευνας για την αφθονία, κατανομή και δυναμική πληθυσμών ψαριών, κεφαλόποδων, θαλάσσιων θηλαστικών, ερπετών και πτηνών στα προγράμματα περιβαλλοντικής παρακολούθησης της Οδηγίας Πλαίσιο για τη Θαλάσσια Στρατηγική (2008/56/ΕΚ).
2. Ολοκλήρωση της χαρτογράφησης των βυθών που καλύπτονται από ενασβεστωμένα Ροδοφύκη (maerl habitats – τραγάνες), όπως απαιτείται από τον Κανονισμό του Συμβουλίου της Ευρωπαϊκής Ένωσης «μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα» (ΚΑΝ (ΕΚ) 1967/2006).
3. Επικαιροποίηση των θαλασσίων περιοχών του δικτύου Natura 2000.
4. Ολοκλήρωση Ειδικών Περιβαλλοντικών Μελετών (Ε.Π.Μ) των θαλασσίων προστατευόμενων περιοχών και έκδοση των σχετικών προεδρικών διαταγμάτων.
5. Θέσπιση σχεδίων διαχείρισης και μέτρων διατήρησης των οικοτόπων και ειδών.
6. Συγκρότηση/ενεργοποίηση του δικτύου και της επιτροπής εκβρασμών θαλάσσιας μεγαπανίδας.
7. Σχεδιασμός ολοκληρωμένου πληροφοριακού συστήματος καταγραφής περιστατικών εκβρασμών θαλάσσιας μεγαπανίδας από τον Οργανισμό Φυσικού Περιβάλλοντος και Κλιματικής Αλλαγής (Ο.ΦΥ.ΠΕ.Κ.Α) του Υπουργείου Περιβάλλοντος και Ενέργειας.
8. Μέτρα για την προστασία των απειλούμενων φυσητήρων από συγκρούσεις με διερχόμενα πλοία στην Ελληνική τάφρο.
9. Θεσμοθέτηση και υλοποίηση των εθνικών σχεδίων δράσης που έχουν εκπονηθεί, στο πλαίσιο του έργου LIFE-IP 4 NATURA (LIFE16 IPE/GR/000002), για δύο είδη κητωδών (Φώκαινα - Phocoena phocoena και Ρινοδέλφινο - Tursiops truncatus) και για τη μεσογειακή φώκια Monachus monachus. 
10. Χαρτογράφηση των τύπων οικοτόπων σε όλες τις θαλάσσιες περιοχές του δικτύου Natura 2000.
11. Πρόγραμμα ελέγχου και επιστημονικής παρακολούθησης ειδών και οικοτόπων εντός της περιοχής του Εθνικού Θαλάσσιου Πάρκου Ζακύνθου, σε συνεργασία με Πανεπιστήμια, Ερευνητικά Κέντρα και Περιβαλλοντικές Μη Κυβερνητικές Οργανώσεις με ειδική γνώση των θεμάτων.
12. Εκπόνηση του έργου «Conservation of priority species of marine megafauna in Greece and Italy», με ακρωνύμιο LIFE MareNatura LIFE-2022-SAP-NAT του Χρηματοδοτικού Προγράμματος «Programme for the Environment and Climate Action (LIFE)».
13. Υλοποίηση των δράσεων: (α) «Χαρτογράφηση πιέσεων και αποτίμηση φορτίων οργανικού υλικού και θρεπτικών στον Θερμαϊκό κόλπο», (β) «Καταγραφή και αξιολόγηση της θαλάσσιας παράκτιας ζώνης Κασσάνδρας» και (γ) «Καταγραφή υδρόβιων ειδών ορνιθοπανίδας σε υγρότοπους Αγγελοχωρίου-Επανομής-Κασσάνδρας», με χρηματοδότηση από το ΕΠ Περιφέρειας Κεντρικής Μακεδονίας.
14. Υλοποίηση των δράσεων: (α) «Παρακολούθηση των πληθυσμών & χαρτογράφηση των οικοτόπων εξάπλωσης του είδους Pinna nobilis», (β) «Περίφραξη αμμοθινών Ειδικής Ζώνης Διατήρησης (Ε.Ζ.Δ) 1250004-Αλυκή Κίτρους) και οριοθέτηση παράκτιων οικοτόπων (οικότοπου προτεραιότητας 1510 - Λιμνοθάλασσα Αγγελοχωρίου)», (γ) «Αξιολόγηση μέτρων διαχείρισης στα αμμοθινικά οικοσυστήματα της Ε.Ζ.Δ 1250004» και (δ) «Εφαρμογή διαχειριστικών μέτρων για τη διατήρηση και προστασία των πληθυσμών του απειλούμενου ενδημικού είδους της Μεσογείου Pinna nobilis εντός των Ε.Ζ.Δ», με χρηματοδότηση του ΥΜΕΠΕΡΑΑ.
15. Απογραφή του οικότοπου 8330 (θαλάσσια Σπήλαια) και του οικότοπου 1120 (Posidonia oceanica) και επιστημονική επίβλεψη εργασιών (οδηγίες και πρωτόκολλα καθαρισμού σπηλαίων, χωροθέτηση και χαρτογράφησή τους), από τον Οργανισμό Φυσικού Περιβάλλοντος και Κλιματικής Αλλαγής του Υπουργείου Περιβάλλοντος και Ενέργειας.
16. Συνεργασία περιβαλλοντικών οργανώσεων για την θέσπιση προτάσεων για την ολιστική διαχείριση του Εθνικού Πάρκου Υγροτόπων Αμβρακικού Κόλπου.
17. Βελτίωση και διεύρυνση των προστατευόμενων περιοχών σύμφωνα με στρατηγική για τη Βιοποικιλότητα και τους στόχους βιώσιμης ανάπτυξης του Οργανισμού Ηνωμένων Εθνών (Ο.Η.Ε) (ατζέντα 2030). 
18. Υλοποίηση των δράσεων για την: α) προστασία, αποκατάσταση και αποτελεσματική διαχείριση θαλάσσιων οικοσυστημάτων, β) διασφάλιση της επάρκειας των αποθεμάτων και της εφαρμογής της μέγιστης βιώσιμης απόδοσης αλίευσης, γ) βελτίωση της συλλογής και επεξεργασίας δεδομένων για την υποστήριξη της λήψης αποφάσεων που βασίζονται στη γνώση και δ) επενδύσεις σε εξοπλισμό στα σκάφη παράκτιας αλιείας για την προστασία των εργαλείων και των αλιευμάτων από προστατευόμενα θηλαστικά και πτηνά, μέσω χρηματοδότησης από το Πρόγραμμα Αλιείας, Υδατοκαλλιέργειας και Θάλασσας (Π.ΑΛ.Υ.Θ) 2021-2027. 
19. Επικαιροποίηση και σύνταξη των Ελληνικών Κόκκινων Καταλόγων των Απειλούμενων Ειδών Ζώων, Φυτών και Μυκήτων της Ελλάδας, συμπεριλαμβανομένων και θαλασσίων ειδών.
20. Απαγόρευση αλιείας με συρόμενα δίχτυα στις προστατευόμενες θαλάσσιες περιοχές κάτω από τον 38ο παράλληλο.



	ΠΕΡΙΓΡΑΦΕΑΣ D2 «Μη αυτόχθονα είδη»: Τα μη αυτόχθονα είδη, που εισέρχονται εξαιτίας των ανθρώπινων δραστηριοτήτων, είναι σε επίπεδα που δεν αλλοιώνουν δυσμενώς τα οικοσυστήματα.

	ΣΤΟΧΟΙ
Ο αριθμός των ξενικών ειδών που εισέρχονται στο φυσικό περιβάλλον μέσω της ανθρώπινης δραστηριότητας, ανά περίοδο αξιολόγησης, (όπως μετριέται από το έτος αναφοράς όπως αναφέρεται στην αρχική αξιολόγηση υπό το άρθρο 8 (1) της Οδηγίας Πλαίσιο για τη Θαλάσσια Στρατηγική) να ελαχιστοποιείται και όπου είναι δυνατό να μηδενίζεται.

	ΥΦΙΣΤΑΜΕΝΑ ΜΕΤΡΑ
1. Κύρωση της Διεθνούς Σύμβασης για τον Έλεγχο και Διαχείριση του Έρματος και των Ιζημάτων που προέρχονται από τα Πλοία με το ν. 4470/2017 (Α’ 65).
2. Εφαρμογή των κανονισμών της Διεθνούς Σύμβασης για τον Έλεγχο και τη Διαχείριση του Έρματος και των Ιζημάτων που προέρχονται από τα πλοία (Ballast Water Management Convention – B.W.M.C) και των κατευθυντήριων γραμμών του Διεθνούς Ναυτιλιακού Οργανισμού (International Maritime Organization – Ι.Μ.Ο), προς αποφυγήν εισαγωγής ξενικών ειδών από την ναυτιλία. Αναφορικά με την απόρριψη έρματος από τα πλοία στο θαλάσσιο περιβάλλον ισχύουν οι κανονισμοί των διεθνών οργανισμών [Ι.Μ.Ο &  MARPOL (International Convention for the Prevention of Pollution from Ships)].
3. Εφαρμογή, στο πλαίσιο διασφάλισης της επαρκούς προστασίας των υδάτινων ενδιαιτημάτων από τους κινδύνους που συνδέονται με τη χρήση μη - αυτόχθονων ειδών στην υδατοκαλλιέργεια, του Κανονισμού του Συμβουλίου της Ευρωπαϊκής Ένωσης «για τη χρήση στην υδατοκαλλιέργεια ξένων και απόντων σε τοπικό επίπεδο ειδών» (ΚΑΝ (ΕΚ) 708/2007), όπως τροποποιήθηκε και συμπληρώθηκε με τον Κανονισμό της Ευρωπαϊκής Επιτροπής «θέσπιση λεπτομερών κανόνων εφαρμογής, του ΚΑΝ (ΕΚ) 708/2007» (ΚΑΝ (ΕΚ) 535/2008) και τον Κανονισμό της Ευρωπαϊκής Επιτροπής «τροποποίηση του παραρτήματος IV του ΚΑΝ (ΕΚ) 708/2007» (ΚΑΝ (ΕΚ) 506/2008). Επιπλέον, με τον Κανονισμό ΚΑΝ (ΕΕ) 304/2011, του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης, προστέθηκαν λεπτομέρειες που αφορούν μεταξύ άλλων και τα κλειστά συστήματα υδατοκαλλιεργειών. Οι ανωτέρω κανονισμοί, σε συνδυασμό με το ν. 3937/2011 (Α’ 60), καθορίζουν το πλαίσιο που διέπει τις πρακτικές υδατοκαλλιέργειας σε σχέση με ξένα και απόντα σε τοπικό επίπεδο είδη, για την εκτίμηση και ελαχιστοποίηση των δυνητικών επιπτώσεων των ειδών αυτών και των τυχόν συνδεόμενων -μη στοχευόμενων- ειδών στα υδατικά ενδιαιτήματα, καθώς και την συμβολή στην αειφόρο ανάπτυξη του κλάδου. 
Με την υπ’ αριθμ. 165837/2009 (Β’ 2594) υπουργική απόφαση, όπως τροποποιήθηκε και συμπληρώθηκε με την υπ’ αριθμ. 3702/76929/2013 (Β’  639) υπουργική απόφαση ορίστηκαν: 
(α) η Διεύθυνση Αλιευτικών Εφαρμογών του Υπουργείου Αγροτικής Ανάπτυξης και Τροφίμων, ως αρμόδια αρχή υπεύθυνη για τη διασφάλιση της συμμόρφωσης προς τις απαιτήσεις του Κανονισμού, συνεπικουρούμενη από τη Διεύθυνση Υδατοκαλλιεργειών και Εσωτερικών Υδάτων και (β) οι Υπηρεσίες Αλιείας των Περιφερειακών Ενοτήτων, ως αρμόδιες αρχές για την έκδοση και χορήγηση αδειών μετακίνησης.
4. Έκδοση από το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης του Κανονισμού «για την πρόληψη και διαχείριση της εισαγωγής και εξάπλωσης χωροκατακτητικών ξένων ειδών» (ΚΑΝ (ΕΕ) 1143/2014), καθώς και πλήθος άλλων Κανονισμών που συνδέονται με αυτόν [KAN (ΕΕ) 2016/1141 (έκδοση καταλόγου χωροκατακτητικών ξένων/Adopting list), KAN (ΕΕ) 2016/145 (έγκριση της μορφής του εγγράφου που χρησιμοποιείται ως αποδεικτικό στοιχείο για την άδεια που εκδίδεται από τις αρμόδιες αρχές των κρατών μελών και επιτρέπει σε ορισμένες εγκαταστάσεις να διεξάγουν ορισμένες δραστηριότητες σχετικά με χωροκατακτητικά ξένα είδη ενωσιακού ενδιαφέροντος/Document of Evidence), ΚΑΝ (ΕΕ) 2017/1454 (προσδιορισμός των τεχνικών μορφότυπων για την υποβολή εκθέσεων από τα κράτη μέλη/Format of Reporting), KAN (ΕΕ) 2017/1263 (επικαιροποίηση του καταλόγου των χωροκατακτητικών ξένων ειδών ενωσιακού ενδιαφέροντος/Updating list)].
5. Εφαρμογή προγραμμάτων ενημέρωσης από τη Γενική Διεύθυνση Βιώσιμης Αλιείας του Υπουργείου Αγροτικής Ανάπτυξης και Τροφίμων, σχετικά με την εμφάνιση και τα χαρακτηριστικά των ξενικών ειδών που αλιεύονται στις θάλασσες της Ελλάδας και είναι επικίνδυνα για την δημόσια υγεία. Σχετικές ενημερώσεις προς τους επαγγελματίες και ερασιτέχνες αλιείς έχουν εκδοθεί για το λαγοκέφαλο και το λεονταρόψαρο.
6. Συμμετοχή της χώρας στην Σύμβαση CITES (Convention on International Trade in Endangered Species of Wild Fauna and Flora) για το Διεθνές Εμπόριο των Ειδών της Άγριας Πανίδας και Χλωρίδας που Κινδυνεύουν με Εξαφάνιση. Η Ελλάδα συμμετέχει στη Σύμβαση μεμονωμένα ως κράτος - μέλος, αλλά και ως μέλος Ενιαίου Οργανισμού Κρατών (κράτος μέλος της Ευρωπαϊκής Ένωσης) και εφαρμόζει τους σχετικούς με τη Σύμβαση Κανονισμούς της Ευρωπαϊκής Ένωσης, οι οποίοι επιβάλλουν αυστηρότερα μέτρα προστασίας και διακίνησης των ειδών CITES.
7. Θεσμοθέτηση μέτρων για την πρόληψη και διαχείριση της εισαγωγής και εξάπλωσης χωροκατακτητικών ξένων ειδών με την υπ’ αριθμ. 115162/3055/2021 (Β’ 5697) κοινή υπουργική απόφαση, κατ’ εφαρμογή του Κανονισμού του Ευρωπαϊκού Κοινοβούλιο και του Συμβουλίου της Ευρωπαϊκής Ένωσης «για την πρόληψη και διαχείριση της εισαγωγής και εξάπλωσης χωροκατακτητικών ξένων ειδών» (ΚΑΝ (ΕΕ) 1143/2014).
8. Έκδοση της υπ’ αριθμ. 68189/2413/2023 υπουργικής απόφασης «Σχέδιο δράσης για τις διαδρομές εισαγωγής των χωροκατακτητικών ξενικών ειδών στην Ελλάδα» (Β’ 4144).   
9. Ολοκλήρωση του έργου Interreg Europe INVALIS - Προστασία της Ευρωπαϊκής Βιοποικιλότητας από τα χωροκατακτητικά ξενικά είδη.

	ΝΕΑ ΜΕΤΡΑ
1. Θεσμοθέτηση καταλόγου εισβλητικών (ξενικών) ειδών και της οργάνωσης μεθοδολογίας για την εκτίμηση του κινδύνου που προκαλούν, σε συνέχεια του σχετικού έργου/μελέτης που εκπονήθηκε για λογαριασμό του Υπουργείου Περιβάλλοντος και Ενέργειας από το Εθνικό Καποδιστριακό Πανεπιστήμιο Αθηνών σε συνεργασία με το Ελληνικό Κέντρο Θαλασσίων Ερευνών (ΕΛ.ΚΕ.Θ.Ε).
2. Κατάρτιση σχεδίων διαχείρισης για τα μη αυτόχθονα είδη του Ενωσιακού [κατ’ εφαρμογή του Κανονισμού του Ευρωπαϊκού Κοινοβούλιο και του Συμβουλίου της Ευρωπαϊκής Ένωσης «για την πρόληψη και διαχείριση της εισαγωγής και εξάπλωσης χωροκατακτητικών ξένων ειδών» (ΚΑΝ (ΕΕ) 1143/2014)] και του εθνικού καταλόγου.
3. Εκπόνηση σχεδίων δράσης για τα είδη που είναι επικίνδυνα για την δημόσια υγεία ή για τα αυτόχθονα είδη χλωρίδας και πανίδας.
4. Σχεδιασμός διαρκούς συστήματος επιτήρησης μη αυτόχθονων ειδών, το οποίο θα καταγράφει σε ζωντανό χρόνο την παρουσία ειδών ενδιαφέροντος και θα συγκεντρώνει όλα τα στοιχεία σε μία κεντρική βάση δεδομένων.
5. Εντατικοποίηση της κατάρτισης προγραμμάτων για την ευαισθητοποίηση των πολιτών, με την βοήθεια των μέσων μαζικής ενημέρωσης, των εφαρμογών του διαδικτύου (ιστοσελίδες και μέσα κοινωνικής δικτύωσης), των ερασιτεχνών συλλεκτών οστράκων, των αυτοδυτών και των σχολικών δραστηριοτήτων περιβαλλοντικής αγωγής κ.λ.π.
6. Πρόβλεψη για την εφαρμογή λύσεων διαχείρισης χωροκατακτητικών ξενικών ειδών, μέσω χρηματοδότησης από το Πρόγραμμα Αλιείας, Υδατοκαλλιέργειας και Θάλασσας (Π.ΑΛ.Υ.Θ) 2021-2027. 
7. Διαμόρφωση του κανονιστικού πλαισίου για την αδειοδότηση δράσεων στοχευμένης απομάκρυνσης και ρύθμιση των πληθυσμών εισβολικών ειδών που επιφέρουν σημαντικές επιπτώσεις στην βιοποικιλότητα και τα οικοσυστήματα



	ΠΕΡΙΓΡΑΦΕΑΣ D3 «Πληθυσμοί εμπορικά εκμεταλλεύσιμων αλιευμάτων»: Οι πληθυσμοί όλων των εμπορικά εκμεταλλεύσιμων αποθεμάτων (ψάρια, μαλάκια, οστρακόδερμα) θα πρέπει να βρίσκονται σε ασφαλή όρια από βιολογική άποψη, παρουσιάζοντας κατανομή πληθυσμού κατά ηλικία και μέγεθος που να είναι ενδεικτική της καλής κατάστασης του αποθέματος.

	ΣΤΟΧΟΙ
Η διατήρηση ορισμένων εμπορικά εκμεταλλεύσιμων ειδών εντός ασφαλών βιολογικών ορίων και η εξασφάλιση επαρκούς διαχείρισης των αποθεμάτων τους.

	ΥΦΙΣΤΑΜΕΝΑ ΜΕΤΡΑ
1. Εφαρμογή του Εθνικού Προγράμματος Συλλογής Αλιευτικών Δεδομένων (Ε.Π.Σ.Α.Δ), μέσω της Γενικής Διεύθυνσης Βιώσιμης Αλιείας του Υπουργείου Αγροτικής Ανάπτυξης και Τροφίμων, με το οποίο συλλέγονται στοιχεία εκφόρτωσης αλιευμάτων, βιολογικά, περιβαλλοντικά, τεχνικά και κοινωνικοοικονομικά δεδομένα απαραίτητα για τη διαχείριση της αλιείας και της υδατοκαλλιέργειας, καθώς την εναρμόνιση των μέτρων με τις υπόλοιπες ευρωπαϊκές χώρες, σύμφωνα με το ΚΑΝ (ΕΕ) 1380/2013 «σχετικά με την Κοινή Αλιευτική Πολιτική, την τροποποίηση των ΚΑΝ (ΕΚ) 1954/2003 και ΚΑΝ (ΕΚ) 1224/2009 του Συμβουλίου και την κατάργηση των ΚΑΝ (ΕΚ) 2371/2002 και ΚΑΝ (ΕΚ) 639/2004 του Συμβουλίου και της απόφασης 2004/585/ ΕΚ του Συμβουλίου»
2. Λειτουργία του Ολοκληρωμένου Συστήματος Παρακολούθησης και Καταγραφής Αλιευτικών Δραστηριοτήτων (Ο.Σ.Π.Α), σύμφωνα με την υπ’ αριθμ. 2287/40083/2015 (B’ 2287) υπουργική απόφαση, για την υποβολή δεδομένων από τις επιχειρήσεις του τομέα αλιείας από την Γενική Διεύθυνση Βιώσιμης Αλιείας του Υπουργείου Αγροτικής Ανάπτυξης και Τροφίμων. 
3. Έκδοση της υπ’ αριθμ. 31722/2011 απόφασης της Επιτροπής Συντονισμού «Έγκριση του Ειδικού Πλαισίου Χωροταξικού Σχεδιασμού και Αειφόρου Ανάπτυξης για τις υδατοκαλλιέργειες και της στρατηγικής μελέτης περιβαλλοντικών επιπτώσεων αυτού» (Β’ 2505).
4. Έχει εκπονηθεί το «Πολυετές Εθνικό Στρατηγικό Σχέδιο για την ανάπτυξη των υδατοκαλλιεργειών στην Ελλάδα 2014-2020», βάσει των κοινών στρατηγικών κατευθυντήριων γραμμών που εκδόθηκαν από την Ευρωπαϊκή Επιτροπή (COM (2013) 229 τελικό/29.04.2013), το οποίο αναθεωρήθηκε για την νέα προγραμματική περίοδο 2021-2030 (Υπουργείο Αγροτικής Ανάπτυξης και Τροφίμων 1092/257763/19.10.2022).
5. Εφαρμογή τεχνικών μέτρων που καθορίζουν συγκεκριμένα χαρακτηριστικά των αλιευτικών εργαλείων, όπως ελάχιστο άνοιγμα ματιού σε δίχτυα για τη μείωση σύλληψης υπομεγέθων αλιευμάτων, μέγιστο μήκος και άλτος διχτυών, ελάχιστο μέγεθος αγκιστριών, μέγιστος αριθμός αγκιστριών, καθώς και σειρά κανόνων χρήσης και λειτουργίας των αλιευτικών εργαλείων (απόσταση από ακτή, ελάχιστα βάθη, χρονική διάρκεια, επιτρεπτή περίοδος μέσα στο 24ωρο κ.α.) σύμφωνα και με τον κανονισμό (ΕΕ) 2019/1241.
6. Εφαρμογή πληθώρας χωρο - χρονικών απαγορεύσεων, ανά αλιευτικό εργαλείο και ανά γεωγραφική περιοχή, με στόχο την προστασία νηπιακών / αναπαραγωγικών πεδίων και ευαίσθητων οικοσυστημάτων.
7. Σύνταξη αλιευτικών διαχειριστικών σχεδίων για τα δυναμικά αλιευτικά εργαλεία μηχανότρατα, βιντζότρατα και γρι-γρι, τα οποία εγκρίθηκαν από την Ευρωπαϊκή Επιτροπή.
8. Απαγόρευση της αλιείας σε πέντε (5) τεχνητούς υφάλους, με κάθε αλιευτικό εργαλείο και μέσο, για την αποκατάσταση των τοπικών αλιευτικών αποθεμάτων.
9. Απαγόρευση κάθε είδους αλιευτικής δραστηριότητας σε βάθη άνω των 1000 m.
10. Ολοκληρωτική απαγόρευση συγκεκριμένων αλιευτικών εργαλείων και πρακτικών.
11. Καθορισμός ελάχιστων μεγεθών αλίευσης για 55 εμπορικά είδη.
12. Σύνταξη κανόνων που διέπουν την ερασιτεχνική αλιεία.
13. Εφαρμογή πανευρωπαϊκής εκστρατείας ενημέρωσης με τίτλο «Τρώω, Αγοράζω, Πουλάω Ψάρι Υπεύθυνα» με σκοπό την εξασφάλιση της βιώσιμης αλιείας στην Μεσόγειο, καθώς και την κατανάλωση γόνου, με κεντρικό μήνυμα «Αφήνω το γόνο να γίνει γονιός», για την διασφάλιση της ανανεωσιμότητας και της επάρκειας των ιχθυο-αποθεμάτων της χώρας.
14. Καθορισμός όρων και προϋποθέσεων άσκησης αλιείας των άκρως μεταναστευτικών ειδών τόνου (Thunnus thynnus BFT), μακρύπτερου τόνου (Thunnus alalunga ALB) και ξιφία (Xiphias gladius SWO), όσον αφορά στη χορήγηση αδειών αλίευσης τόνου [τροποποίηση της υπ’ αριθμ. 5632/104626/2015 υπουργικής απόφασης (Β’ 2151)].
15. Σύνταξη αλιευτικού κώδικα.
16. Θέσπιση κοινοτικού συστήματος ελέγχου με τον Κανονισμό του Συμβουλίου της Ευρωπαϊκής Ένωσης «περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής» (ΚΑΝ (ΕΚ) 1224/2009) και τον Κανονισμό της Ευρωπαϊκής Επιτροπής «θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009» (ΚΑΝ (ΕΕ) 404/2011), με το οποίο επιβάλλονται νέα μέτρα και επεκτείνονται ήδη εφαρμοζόμενα μέτρα, όπως για παράδειγμα το δορυφορικό σύστημα παρακολούθησης σκαφών. Σημαντικό εργαλείο για τον έλεγχο της αλιείας και τη διατήρηση της αλιευτικής ικανότητας του στόλου στα επιτρεπόμενα επίπεδα (εντός των ορίων αναφοράς), σε επίπεδο χώρας αποτελεί το Εθνικό Αλιευτικό Μητρώου (Ε.Α.Μ), στο οποίο περιλαμβάνονται οι ελάχιστες πληροφορίες σχετικά με τα χαρακτηριστικά και τη δραστηριότητα των σκαφών.
17. Υλοποίηση συγκεκριμένων μέτρων (μέτρα προσαρμογής αλιευτικού στόλου, μέτρα κοινού ενδιαφέροντος προστασίας και ανάπτυξης της υδρόβιας χλωρίδας και πανίδας, μέτρα αειφόρου ανάπτυξης αλιευτικών περιοχών) στο πλαίσιο των αξόνων προτεραιότητας του Επιχειρησιακού Προγράμματος Αλιείας και Θάλασσας (Ε.Π.ΑΛ.Θ.) 2014 – 2021.
18. Συνεχής αξιολόγηση της οικολογικής κατάστασης 246 παράκτιων υδατικών συστημάτων, μέσω παρακολούθησης βιολογικών στοιχείων ποιότητας (φυτοπλαγκτόν, μακροφύκη, αγγειόσπερμα και μακροασπόνδυλα), στο πλαίσιο εφαρμογής της Οδηγίας Πλαίσιο για τα Ύδατα (2000/60/ΕΚ).

	ΝΕΑ ΜΕΤΡΑ
1. Επανακαθορισμός επαγγελματικότητας των αλιέων και επικαιροποίηση του επαγγελματικού αλιευτικού μητρώου.
2. Εκσυγχρονισμός του αλιευτικού στόλου και εφαρμογή καινοτόμων μεθόδων και τεχνικών για την επιλεκτικότητα των αλιευτικών εργαλείων και τη βελτίωση της ποιότητας των αλιευτικών προϊόντων [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
3. Εκσυγχρονισμός και ανάπτυξη των υποδομών για την υποστήριξη της αλιείας, την τήρηση των υποχρεώσεων εκφόρτωσης και τη διαχείριση των ανεπιθύμητων αλιευμάτων και θαλάσσιων απορριμμάτων [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
4. Διασφάλιση της επάρκειας των αποθεμάτων και της μέγιστης βιώσιμης απόδοσης αλίευσης [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
5. Ανάπτυξη καινοτομίας για τη μείωση του περιβαλλοντικού αποτυπώματος της αλιείας και παροχή στήριξης για την ενίσχυση της τεχνολογικής ανάπτυξης στην αλιεία [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
6. Προστασία, αποκατάσταση και αποτελεσματική διαχείριση θαλάσσιων οικοσυστημάτων [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
7. Αύξηση της αποτελεσματικότητας του ελέγχου και της επιτήρησης της αλιευτικής δραστηριότητας [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
8. Βελτίωση της συλλογής και επεξεργασίας δεδομένων για την υποστήριξη της λήψης αποφάσεων που βασίζονται στη γνώση [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
9. Μείωση του περιβαλλοντικού αντικτύπου των δραστηριοτήτων υδατοκαλλιέργειας [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
10. Εφαρμογή πλήρους χωροταξικού σχεδιασμού στην υδατοκαλλιέργεια [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
11. Ενίσχυση της λειτουργίας του κοινού περιβάλλοντος ανταλλαγής πληροφοριών για την επιτήρηση του θαλάσσιου τομέα της Ε.Ε (CISE) [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
12. Ενίσχυση της συλλογής, της προσβασιμότητας και του διαμοιρασμού δεδομένων στο πλαίσιο της ολοκληρωμένης θαλάσσιας πολιτικής [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
13. Ενίσχυση των υπηρεσιών επιφορτισμένων με τα καθήκοντα ακτοφυλακής [Πρόγραμμα «Αλιεία, Υδατοκαλλιέργεια και Θάλασσα» (Π.ΑΛ.Υ.Θ 2021-2027)].
14. Κατάρτιση και εφαρμογή του Θαλάσσιου Χωροταξικού Σχεδιασμού της χώρας σύμφωνα με τα οριζόμενα στο ν. 4546/2016 (Α’ 101) που ενσωμάτωσε στο εθνικό δίκαιο την οδηγία 2014/89/ΕΕ. Ο σχεδιασμός είναι σε εθνικό επίπεδο και περιλαμβάνει την «Εθνική Χωροταξική Στρατηγική για τον Θαλάσσιο Χώρο»,  η οποία  καθορίζει τις στρατηγικές κατευθύνσεις προς  μια  βιώσιμη  ανάπτυξη και τα  «Θαλάσσια Χωροταξικά Πλαίσια», τα οποία καθορίζουν την χωρική οργάνωση του θαλάσσιου χώρου. Και τα δυο εργαλεία περιλαμβάνουν προβλέψεις για την αλιεία και τις υδατοκαλλιέργειες.
15. Μείωση ανεπιθύμητων αλιευμάτων που αποτελεί απαίτηση τις αναθεωρημένης Κοινής Αλιευτικής Πολιτικής (COM 13080/2013 Art.14) με την προσαρμογή των διάφορων αλιευτικών πρακτικών μετά από εκπόνηση στοχευμένων πιλοτικών μελετών, ώστε να εκτιμηθεί η καταλληλότητα και η αποδοτικότητα επιμέρους μέτρων (π.χ. αύξηση της επιλεκτικότητας, επιβολής χωροχρονικών απαγορεύσεων κ.λπ.). Ένα πρώτο βήμα θα ήταν η αξιοποίηση των αποτελεσμάτων από ήδη υπάρχουσες προσπάθειες (π.χ. ερευνητικό πρόγραμμα EPILEXIS).




	ΠΕΡΙΓΡΑΦΕΑΣ D4 «Στοιχεία θαλάσσιων τροφικών δικτύων»: Όλα τα στοιχεία των θαλάσσιων τροφικών πλεγμάτων, στο βαθμό που είναι γνωστά, υπάρχουν σε συνθήκες φυσιολογικής αφθονίας και ποικιλίας και σε επίπεδα ικανά να εξασφαλίσουν τη μακροπρόθεσμη αφθονία των ειδών και τη διατήρηση της πλήρους αναπαραγωγικής τους δυναμικότητας.

	ΣΤΟΧΟΙ
Η κατανομή μεγέθους των ατόμων στις τροφικές ομάδες δεν επηρεάζεται δυσμενώς από τις ανθρωπογενείς πιέσεις. Η αξιολόγηση γίνετε με βάση το κριτήριο D4C3 (αφθονία/κατανομή των κύριων τροφικών ομάδων/ειδών) για τα μικρά πελαγικά ψάρια (γαύρος και σαρδέλα), για τα οποία υπάρχει διαθέσιμη περισσότερη πληροφορία.

	ΥΦΙΣΤΑΜΕΝΑ ΜΕΤΡΑ
Ισχύουν τα αναφερόμενα μέτρα στον Περιγραφέα D3.

	ΝΕΑ ΜΕΤΡΑ
Ισχύουν τα αναφερόμενα μέτρα στον Περιγραφέα D3.



	ΠΕΡΙΓΡΑΦΕΑΣ D5 «Ευτροφισμός»: Ο ανθρωπογενής ευτροφισμός ελαχιστοποιείται, και ιδίως οι δυσμενείς επιπτώσεις του, όπως απώλεια της βιοποικιλότητας, υποβάθμιση του οικοσυστήματος, έξαρση επιβλαβών μακροφυκών ή φυτοπλαγκτού και έλλειψη οξυγόνου στον βυθό των θαλασσών.

	ΣΤΟΧΟΙ
Καλή περιβαλλοντική κατάσταση σε σχέση με τον ευτροφισμό επιτυγχάνεται όταν οι βιοκοινωνίες παραμένουν σε καλή ισορροπία χωρίς να διαταράσσεται η βιοποικιλότητα και χωρίς να παρουσιάζονται οι ανεπιθύμητες επιπτώσεις που σχετίζονται με τον ευτροφισμό. Ειδικότερα:
(1) Οι συγκεντρώσεις θρεπτικών αλάτων και χλωροφύλλης-α αντιστοιχούν στην καλή περιβαλλοντική κατάσταση, που ανταποκρίνεται στην «καλή» οικολογική ποιότητα σύμφωνα με την Οδηγία Πλαίσιο για τα Ύδατα (2000/60/ΕΚ).
(2) Οι συγκεντρώσεις θρεπτικών συστατικών, χλωροφύλλης-α, ο αριθμός, η χωρική έκταση και η διάρκεια των περιστατικών, άνθισης επιβλαβών φυκών, δεν κυμαίνονται σε επίπεδα που υποδεικνύουν δυσμενείς επιπτώσεις ευτροφισμού.
(3) Η συγκέντρωση του διαλυμένου οξυγόνου δεν περιορίζεται, λόγω του εμπλουτισμού με θρεπτικά συστατικά, σε επίπεδα που υποδεικνύουν δυσμενείς επιπτώσεις στους βενθικούς οικοτόπους (μεταξύ άλλων στους σχετιζόμενους ζώντες οργανισμούς και τα μετακινούμενα είδη) ή άλλες επιπτώσεις ευτροφισμού.
(4) Η αφθονία των καιροσκοπικών μακροφυκών δεν κυμαίνεται σε επίπεδα που υποδεικνύουν δυσμενείς επιπτώσεις εμπλουτισμού με θρεπτικά συστατικά.
(5) Η σύνθεση των ειδών και η σχετική αφθονία ή κατανομή των κοινοτήτων μακρόφυτων σε βάθος κυμαίνονται σε τιμές που υποδεικνύουν ότι δεν υπάρχουν δυσμενείς επιπτώσεις λόγω εμπλουτισμού με θρεπτικά συστατικά, συμπεριλαμβανομένης, μεταξύ άλλων, μείωσης της διαφάνειας του νερού.
(6) Η σύνθεση των ειδών και η σχετική αφθονία των κοινοτήτων μακροπανίδας κυμαίνονται σε τιμές που υποδεικνύουν ότι δεν υπάρχουν.

	ΥΦΙΣΤΑΜΕΝΑ ΜΕΤΡΑ
1. Συλλογή δεδομένων από το Εθνικό Δίκτυο Παρακολούθησης Υδάτων [υπ’ αριθμ. 107/168/1444/2021 κοινή υπουργική απόφαση, (B’ 5384)], σε εφαρμογή της Οδηγίας Πλαίσιο για τα Ύδατα (2000/60/ΕΚ), το οποίο έχει την αρμοδιότητα της παρακολούθησης βιολογικών και φυσικοχημικών στοιχείων ποιότητας (χλωροφύλλη-α, θρεπτικά, θερμοκρασία, οξυγόνο κ.λ.π) για την εκτίμηση της οικολογικής ποιότητας των παράκτιων υδάτων της χώρας.
2. Εφαρμογή των μέτρων της Οδηγίας Πλαίσιο για τα Ύδατα (2000/60/ΕΚ), για την βελτίωση της κατάστασης των παράκτιων υδάτων, σύμφωνα με την 1η αναθεώρηση των Σχεδίων Διαχείρισης Λεκανών Απορροής Ποταμών (Σ.Δ.Λ.Α.Π) των υδατικών διαμερισμάτων της χώρας.
3. Εφαρμογή μέτρων για την επεξεργασία και διάθεση αστικών λυμάτων, βάσει των επιταγών της Οδηγίας 91/271/ΕΟΚ, όπως τροποποιήθηκε με την Οδηγία 98/15/ΕΕ [η οδηγία ενσωματώθηκε στο εθνικό δίκαιο με την υπ’ αριθμ. 5673/400/1997 κοινή υπουργική απόφαση (B’ 192)]. 
4. Καθορισμός καταλόγου ευαίσθητων αποδεκτών με την υπ’ αριθμ. 19661/1982/1999 (Β’ 1811) κοινή υπουργική απόφαση  ο οποίος επικαιροποιήθηκε με την υπ’ αριθμ. 48392/939/2002 (Β’ 405) κοινή υπουργική απόφαση. Σύμφωνα με τα στοιχεία που υποβλήθηκαν το 2016 στην Ευρωπαϊκή Επιτροπή, το ποσοστό πραγματικού πληθυσμού των οικισμών της Οδηγίας 91/271/ΕΟΚ που εξυπηρετείται από Εγκαταστάσεις Επεξεργασίας Λυμάτων, ανέρχεται στο 90%, περιορίζοντας την απόρριψη ρυπαντικού φορτίου στο θαλάσσιο περιβάλλον. 
5. Καθορισμός των μέτρων, των όρων και των διαδικασιών για την επαναχρησιμοποίηση επεξεργασμένων υγρών αποβλήτων, με την υπ’ αριθμ. 145116/2011 (Β’ 354) κοινή υπουργική απόφαση, όπως τροποποιήθηκε με την υπ’ αριθμ. 191002/2013 (Β’ 2220) κοινή υπουργική απόφαση.  
6. Εφαρμογή μέτρων κατ’ εφαρμογή της Οδηγίας 91/676/ΕΟΚ για τη νιτρορύπανση, η οποία εναρμονίστηκε στην εθνική νομοθεσία με την υπ’ αριθμ. 16190/1335/1997 (Β’ 519) κοινή υπουργική απόφαση. Τα μέτρα αποσκοπούν στην προστασία των υδάτων από τη ρύπανση που προκαλείται άμεσα ή έμμεσα από νιτρικά ιόντα γεωργικής προέλευσης και συνδέονται με τον χαρακτηρισμό ευπρόσβλητων ζωνών, τη θέσπιση Κωδικών Ορθής Γεωργικής Πρακτικής και την κατάρτιση Προγραμμάτων Δράσης (σειρά μέτρων για την πρόληψη και τη μείωση της νιτρορύπανσης), καθώς και επανεξέταση, τουλάχιστον ανά τετραετία, του χαρακτηρισμού ευπρόσβλητων ζωνών και των προγραμμάτων δράσης.
7. Καθορισμός προγραμμάτων δράσης στις ευπρόσβλητες από νιτρορύπανση περιοχές, σύμφωνα με την υπ’ αριθμ. 38552/265/2019 κοινή υπουργική απόφαση (Β’ 1496).
8. Θέσπιση μέτρων, με την υπ’ αριθμ. 1848/278812/2021 υπουργική απόφαση «Κώδικας Ορθής Γεωργικής Πρακτικής για την προστασία των νερών από νιτρορύπανση γεωργικής προέλευσης» (Β’ 4855), τα οποία είναι υποχρεωτικά για τις ευπρόσβλητες στη νιτρορύπανση ζώνες και προαιρετικά για την υπόλοιπη χώρα, με στόχο να εξασφαλίσουν ένα γενικό επίπεδο προστασίας όλων των υδάτων της χώρας.
9. Καθορισμός θεσμικού πλαισίου περιβαλλοντικής αδειοδότησης, στο οποίο συμπεριλαμβάνονται τα έργα και οι δραστηριότητες που σχετίζονται με το παράκτιο ή θαλάσσιο περιβάλλον.
10. Ολοκλήρωση του έργου BLUE-GREEN WAY, που υποστηρίζεται από το Χρηματοδοτικό Μηχανισμό του Ευρωπαϊκού Οικονομικού Χώρου (Χ.Μ-Ε.Ο.Χ – E.E.A Grants) και εστιάζει σε καινοτόμες λύσεις για βιώσιμη περιβαλλοντική διαχείριση, ιδίως αντιμετωπίζοντας τις προκλήσεις που τίθενται από τα ευτροφικά και ανοξικά παράκτια οικοσυστήματα (EACEs).

	ΝΕΑ ΜΕΤΡΑ
1. Ολοκλήρωση των εγκαταστάσεων επεξεργασίας αστικών λυμάτων σε οικισμούς με πληθυσμό πάνω από 2.000 κατοίκους (συγχρηματοδότηση από κοινοτικούς πόρους).
2. Σχεδιασμός και εφαρμογή ορθών πρακτικών λειτουργίας και παρακολούθησης στις εγκαταστάσεις υδατοκαλλιέργειας.
3. Υλοποίηση έργων επαναχρησιμοποίησης λυμάτων, κατ’ εφαρμογή της υπ’ αριθμ. 145116/2011 (Β’ 354) κοινής υπουργικής απόφασης, με συγχρηματοδότηση από κοινοτικούς πόρους.
1. Καθορισμός νέων μέτρων ή επικαιροποίηση των υφιστάμενων μέτρων στο πλαίσιο της Οδηγίας Πλαίσιο για τα Ύδατα (2000/60/ΕΚ), που συνδέονται με την βελτίωση της κατάστασης των παράκτιων υδατικών συστημάτων στη 2η αναθεώρηση των Σχεδίων Διαχείρισης Λεκανών Απορροής Ποταμών (Σ.Δ.Λ.Α.Π) των υδατικών διαμερισμάτων της χώρας.



	ΠΕΡΙΓΡΑΦΕΑΣ D6 «Ακεραιότητα του θαλάσσιου βυθού»: Η ακεραιότητα του θαλάσσιου βυθού να είναι σε επίπεδο τέτοιο που να διασφαλίζονται η δομή και οι λειτουργίες των οικοσυστημάτων με τα βενθικά ιδίως οικοσυστήματα να μην επηρεάζονται δυσμενώς.

	ΣΤΟΧΟΙ
1. Επιτυγχάνεται καλή περιβαλλοντική κατάσταση όταν το ποσοστό απώλειας ακεραιότητας του βυθού είναι μικρότερο του 5%.
2. Επιτυγχάνεται καλή περιβαλλοντική κατάσταση όταν το ποσοστό δυσμενών επιπτώσεων στον βυθό είναι μικρότερο του 15%.

	ΥΦΙΣΤΑΜΕΝΑ ΜΕΤΡΑ
Μέτρα προστασίας του βυθού από συρόμενα αλιευτικά εργαλεία (βλέπε Περιγραφέα D1).

	ΝΕΑ ΜΕΤΡΑ
1. Ολοκλήρωση της χαρτογράφησης των βενθικών βιοκοινωνιών με προτεραιότητα στους βυθούς που καλύπτονται από ενασβεστωμένα Ροδοφύκη (maerl habitats – τραγάνες) (βλέπε Περιγραφέα D1).
2. Καταγραφή δραστηριοτήτων όπως παράκτια έργα, βυθοκορήσεις, αντλήσεις πετρελαίου, υπεράκτιες ανανεώσιμες πηγές ενέργειας και κατάρτιση μέτρων προστασίας από αυτές.
3. Θέσπιση κανονισμών για την ελαχιστοποίηση των επιπτώσεων στο βυθό που προκύπτουν από τις υπεράκτιες δραστηριότητες  για την έρευνα και εκμετάλλευση  αποθεμάτων  υδρογονανθράκων και πετρελαίου.
4. Ανάπτυξη αρχείου καταγραφής των οδεύσεων των υποθαλάσσιων καλωδίων τηλεπικοινωνιών (ηλεκτρικής, οπτικής κλπ) προκειμένου να εξεταστεί τη διαφύλαξη των αποθεμάτων άνθρακα από τις μελλοντικές υπεράκτιες εξελίξεις που διαταράσσουν τον θαλάσσιο πυθμένα σε όλο το φάσμα των βιομηχανιών της γαλάζιας οικονομίας.  
5. Ισχυροποίηση της νομοθεσίας για την υλοποίηση υποχρεωτικών αντισταθμιστικών έργων αποκατάστασης σε περιπτώσεις πρόκλησης βλάβης στον θαλάσσιο βυθό και ιδιαίτερα  σε οικότοπους και είδη προτεραιότητας της οδηγίας 92/43/ΕΟΚ.
6. Απαγόρευση αλιείας με συρόμενα δίχτυα στις προστατευόμενες θαλάσσιες περιοχές κάτω από τον 38ο παράλληλο.

	

	ΠΕΡΙΓΡΑΦΕΑΣ D7 «Μεταβολή Υδρογραφικών συνθηκών»: Η μόνιμη μεταβολή των υδρογραφικών συνθηκών δεν επηρεάζει δυσμενώς τα θαλάσσια οικοσυστήματα.

	ΣΤΟΧΟΙ
Οι επιπτώσεις των μόνιμων αλλοιώσεων των υδρογραφικών συνθηκών να μην εκτείνονται πέραν των 200 μέτρων από την πηγή όχλησης.

	ΥΦΙΣΤΑΜΕΝΑ ΜΕΤΡΑ
Θεσμοθέτηση διαδικασίας περιβαλλοντικής αδειοδότησης έργων και δραστηριοτήτων [ν. 4014/2011 (Α’ 209) και η υπ’ αριθμ. 37674/2016 (Β’ 2471) υπουργική απόφαση, όπως τροποποιήθηκε με την υπ’ αριθμ. 2307/2018 υπουργική απόφαση (Β’ 439)]. Βάσει του νομικού πλαισίου, για την περιβαλλοντική αδειοδότηση των μεγάλων θερμοηλεκτρικών εργοστασίων ή εγκαταστάσεων αφαλάτωσης στην παράκτια ζώνη, καταγράφεται η χωρική έκταση που καταλαμβάνουν οι κατασκευές, περιγράφονται οι θέσεις σημειακών απορρίψεων και αξιολογούνται οι επιπτώσεις στην ευρύτερη περιοχή από τις προαναφερθείσες δραστηριότητες.

	ΝΕΑ ΜΕΤΡΑ
1. Επικαιροποίηση θεσμικού πλαισίου για την διάθεση των υγρών αποβλήτων σε επιφανειακούς αποδέκτες.
2. Κατάρτιση κατευθυντήριων οδηγιών για την αξιολόγηση των επιπτώσεων από την σημειακή απόρριψη άλμης ή/και ρευστών θερμικού περιεχομένου στο θαλάσσιο περιβάλλον.
3. Καταγραφή δραστηριοτήτων όπως παράκτια έργα, βυθοκορήσεις, αντλήσεις πετρελαίου, υπεράκτιες ανανεώσιμες πηγές ενέργειας και κατάρτιση μέτρων προστασίας από αυτές.



	ΠΕΡΙΓΡΑΦΕΑΣ D8 «Συγκεντρώσεις ρυπογόνων ουσιών»: Οι συγκεντρώσεις ρυπογόνων ουσιών βρίσκονται σε επίπεδα που δεν προκαλούν επιπτώσεις ρύπανσης.

	ΣΤΟΧΟΙ
Οι συγκεντρώσεις χημικών ρύπων να μην υπερβαίνουν τις τιμές που ορίζονται σύμφωνα με την Οδηγία Πλαίσιο για τα Ύδατα (2000/60/ΕΚ).

	ΥΦΙΣΤΑΜΕΝΑ ΜΕΤΡΑ
1. Συλλογή δεδομένων από το Εθνικό Δίκτυο Παρακολούθησης Υδάτων [υπ’ αριθμ. 107/168/1444/2021 κοινή υπουργική απόφαση (B’ 5384)], σε εφαρμογή της Οδηγίας Πλαίσιο για τα Ύδατα (2000/60/ΕΚ). Στο πλαίσιο λειτουργίας του Δικτύου Παρακολούθησης Υδάτων πραγματοποιείται παρακολούθηση της χημικής ποιότητας των παράκτιων υδάτων της χώρας.
2. Εφαρμογή των μέτρων της Οδηγίας Πλαίσιο για τα Ύδατα (2000/60/ΕΚ), για την βελτίωση της κατάστασης των παράκτιων υδάτων, σύμφωνα με την 1η αναθεώρηση των Σχεδίων Διαχείρισης Λεκανών Απορροής Ποταμών (Σ.Δ.Λ.Α.Π) των υδατικών διαμερισμάτων της χώρας.
3. Απαγόρευση ή/και περιορισμοί σε απορρίψεις από σκάφη/πλοία και πρόβλεψη εγκαταστάσεων υποδοχής για λύματα και λάδια σκαφών σε λιμάνια [εφαρμογή MARPOL (International Convention for the Prevention of Pollution from Ships)], μαρίνες και αλιευτικά καταφύγια, για την ελαχιστοποίηση ή/και εξάλειψη της ρύπανσης από σκάφη.
4. Περιορισμός των φορτίων χημικών ρύπων, μέσω της εφαρμογής των ορίων που αναφέρονται στους Εθνικούς Κανονισμούς Αλιείας και στο πρόγραμμα μέτρων της Οδηγίας Πλαίσιο για τα Ύδατα (2000/60/EΚ), όπως περιγράφονται στα Σχέδια Διαχείρισης Λεκανών Απορροής Ποταμών (Σ.Δ.Λ.Α.Π) των υδατικών διαμερισμάτων της χώρας, περιλαμβανομένου και ειδικού νομικού πλαισίου αδειοδότησης για απορρίψεις από βιομηχανίες στα θαλάσσια ύδατα και τον ορισμό επιτροπής για τη διαχείριση ατυχημάτων πετρελαιοκηλίδων.
5. Κατάρτιση σχεδίων δράσης αντιμετώπισης έκτακτων αναγκών.
6. Κατάρτιση σχεδίων διαχείρισης αποβλήτων σε μαρίνες και λιμάνια.
7. Θεσμικό πλαίσιο ελέγχου διαχείρισης και ασφάλειας πλοίων και λιμενικών εγκαταστάσεων.

	ΝΕΑ ΜΕΤΡΑ
1. Καθορισμός νέων μέτρων ή επικαιροποίηση των υφιστάμενων μέτρων της Οδηγίας Πλαίσιο για τα Ύδατα (2000/60/ΕΚ), που συνδέονται με την βελτίωση της κατάστασης των παράκτιων υδατικών συστημάτων στη 2η αναθεώρηση των Σχεδίων Διαχείρισης Λεκανών Απορροής Ποταμών (Σ.Δ.Λ.Α.Π) των υδατικών διαμερισμάτων της χώρας.
2. Εφαρμογή των κανονισμών της Διεθνούς Σύμβασης για τον Έλεγχο και τη Διαχείριση του Έρματος και των Ιζημάτων που προέρχονται από τα πλοία (Ballast Water Management Convention – B.W.M.C) και των κατευθυντήριων γραμμών του Διεθνούς Ναυτιλιακού Οργανισμού (International Maritime Organization – Ι.Μ.Ο). Αναφορικά με την απόρριψη έρματος από τα πλοία στο θαλάσσιο περιβάλλον ισχύουν οι κανονισμοί των διεθνών οργανισμών [Ι.Μ.Ο &  MARPOL (International Convention for the Prevention of Pollution from Ships)], σχετικά με απαγορεύσεις/περιορισμούς για λειτουργικές απορρίψεις πλοίων και την υποχρέωση χρήσης των διατιθέμενων ευκολιών στα λιμάνια από καταπλέοντα πλοία.
3. Σύνταξη κανονισμών για τις δραστηριότητες εξόρυξης υδρογονανθράκων και σχεδίου διαχείρισης έκτακτης ανάγκης για ρύπανση από υδρογονάνθρακες.
4. Δημιουργία συστημάτων εναλλακτικής διαχείρισης για φάρμακα σύμφωνα με το άρθρο 10 του ν. 4819/2021 (Α’ 129).



	ΠΕΡΙΓΡΑΦΕΑΣ D9 «Ρυπογόνες ουσίες σε εδώδιμα αλιεύματα»: Οι ρυπογόνες ουσίες σε ψάρια και άλλα θαλασσινά που προορίζονται για ανθρώπινη κατανάλωση δεν υπερβαίνουν τα επίπεδα που θεσπίζονται από την Κοινοτική νομοθεσία ή άλλα αντίστοιχα πρότυπα.

	ΣΤΟΧΟΙ
Οι συγκεντρώσεις ρύπων σε εδώδιμα αλιεύματα να μην υπερβαίνουν τα μέγιστα επίπεδα που καθορίζονται στον Κανονισμό της Ευρωπαϊκής Επιτροπής «για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα» (ΚΑΝ (ΕΚ) 1881/2006).

	ΥΦΙΣΤΑΜΕΝΑ ΜΕΤΡΑ
1. Καθορισμός μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα, κατ’ εφαρμογή του Κανονισμού της Ευρωπαϊκής Επιτροπής «σχετικά με μέγιστα επιτρεπτά επίπεδα για ορισμένες ουσίες οι οποίες επιμολύνουν τα τρόφιμα και για την κατάργηση του κανονισμού (ΕΚ) αριθ. 1881/2006» (ΚΑΝ (ΕΕ) 915/2023).
2. Έκδοση Κανονισμού του Ευρωπαϊκού Κοινοβουλίου και του Συμβουλίου της ευρωπαϊκής Ένωσης «για την κοινή οργάνωση των αγορών των προϊόντων αλιείας και υδατοκαλλιέργειας, την τροποποίηση των κανονισμών (ΕΚ) αριθ. 1184/2006 και 1224/2009 του Συμβουλίου και την κατάργηση του κανονισμού (ΕΚ) αριθ. 104/2000» (ΚΑΝ (ΕΕ) 1379/2013).
3. Έκδοση κατευθυντήριων οδηγιών για την κατηγοριοποίηση και παρακολούθηση των περιοχών παραγωγής και μετεγκατάστασης ζώντων δίθυρων μαλακίων, από την Διεύθυνση Κτηνιατρικής του Υπουργείου Αγροτικής Ανάπτυξης και Τροφίμων, σε εφαρμογή του άρθρου 5, του προεδρικού διατάγματος 79/2007 (Α’ 95).

	ΝΕΑ ΜΕΤΡΑ
1. Εντατικοποίηση των δειγματοληψιών και μετρήσεων συγκεντρώσεων ρύπων από τους αρμόδιους φορείς.
2. Δημιουργία συστημάτων εναλλακτικής διαχείρισης για φάρμακα σύμφωνα με το άρθρο 10 του ν. 4819/2021 (Α’ 129).



	ΠΕΡΙΓΡΑΦΕΑΣ D10 «Θαλάσσια απορρίμματα»: Οι ιδιότητες και οι ποσότητες των απορριμμάτων στην θάλασσα δεν προκαλούν  βλάβες για το θαλάσσιο και παραθαλάσσιο περιβάλλον.

	ΣΤΟΧΟΙ
1. Απορρίμματα στις ακτές: Αποδεκτό εύρος: 450 – 1.400 (αριθμός/100m) [United Nations Environment Programme (U.N.E.P)/Mediterranean Action Plan (MAP), 2016].
2. Απορρίμματα στο θαλάσσιο βυθό: Αποδεκτό εύρος: 130 - 230 (αριθμός/km2) [United Nations Environment Programme (U.N.E.P) )/Mediterranean Action Plan (MAP), 2016].
3. Επιπλέοντα μικροπλαστικά: Αποδεκτό εύρος: 200.000 – 500.000 (αριθμός/km2) [United Nations Environment Programme (U.N.E.P)/Mediterranean Action Plan (MAP), 2016].

	ΥΦΙΣΤΑΜΕΝΑ ΜΕΤΡΑ
1. Επικαιροποίηση θεσμικού πλαισίου για την πρόληψη και διαχείριση των αποβλήτων, συμπεριλαμβανομένων των συσκευασιών και απορριμμάτων συσκευασιών σύμφωνα με τον ν. 4819/2021 (Α’ 129), σε εναρμόνιση με τις οδηγίες 2008/98/ΕΚ και 94/62/ΕΚ όπως τροποποιήθηκαν.
2. Μέτρα για την πρόληψη και μείωση των επιπτώσεων στο θαλάσσιο περιβάλλον από τα πλαστικά προϊόντα μιας χρήσης (π.χ. καλαμάκια, κυπελάκια, είδη υγιεινής, καπνικά προϊόντα, αλιευτικά δίχτυα), σύμφωνα με το ν. 4736/2020 (Α’ 200), σε συμμόρφωση με την Οδηγία 2019/904/ΕΕ.
3. Έγκριση του Εθνικού Σχεδίου Διαχείρισης Αποβλήτων (Ε.Σ.Δ.Α) με την υπ’ αριθμ. 39/21.08.2020 (Α’ 185) Πράξη Υπουργικού Συμβουλίου, όπως τροποποιήθηκε με την υπ’ αριθμ. 5/18.04.2023 (Α’ 94) Πράξη Υπουργικού Συμβουλίου.  
4. Έγκριση του Εθνικού Προγράμματος Πρόληψης Δημιουργίας Αποβλήτων με την υπ’ αριθμ. 11/29.04.2022 (Α’ 83) Πράξη Υπουργικού Συμβουλίου. 
5. Μέτρα και όροι για την υγειονομική ταφή των αποβλήτων με την  υπ’ αριθμ. 90439/1846/2021 (Β’ 4514) κοινή υπουργική απόφαση.
6. Μέτρα και όροι για την επεξεργασία αστικών λυμάτων με την υπ’ αριθμ. 5673/400/1997 (Β’ 192) κοινή υπουργική απόφαση.
7. Καθορισμός μέτρων και κανόνων για τη μείωση της κατανάλωσης πλαστικών σακουλών μεταφοράς, με την υπ’ αριθμ. 180036/952/2017 κοινή υπουργική απόφαση (Β’ 812), σε συμμόρφωση με την Οδηγία 2015/720/ΕΕ «για την τροποποίηση της οδηγίας 1994/62/ΕΚ με σκοπό τη μείωση της κατανάλωσης λεπτών πλαστικών σακουλών μεταφοράς».  
8. Εφαρμογή του ν. 4037/2012 (Α’ 10) σε συμμόρφωση με την Οδηγία 2005/35/ΕΚ σχετικά µε τη ρύπανση από τα πλοία και τη θέσπιση κυρώσεων για αδικήματα ρύπανσης.
9. Έκδοση της υπ’ αριθμ. 3122.3-15/71164/2021 (Β’ 4790) κοινής υπουργικής απόφασης, σχετικά με τις λιμενικές εγκαταστάσεις παραλαβής για την παράδοση αποβλήτων από πλοία, σε εναρμόνιση με την Οδηγία 2019/883/ΕΕ.
10. Συνεργετικά με το Εθνικό Σχέδιο Διαχείρισης Αποβλήτων, λειτουργεί το σχέδιο δράσης της χώρας για την κυκλική οικονομία (υπ’ αριθ. 12/29.4.2022 (Α’ 84) Πράξη Υπουργικού Συμβουλίου) το οποίο περιλαμβάνει δράσεις στο βασικό άξονα «λιγότερα απόβλητα με μεγαλύτερη αξία» και το έργο LIFE-IP CEI-Greece «Εφαρμογή της Κυκλικής Οικονομίας στην Ελλάδα» (διάρκεια 01.11.2019 – 31.10.2027).
11. Εφαρμογή προγραμμάτων και δράσεων για τον καθαρισμό του θαλάσσιου πυθμένα από θαλάσσια απορρίμματα, τα οποία συλλέγονται παρεμπιπτόντως ή/και παράγονται από τα αλιευτικά σκάφη κατά τις αλιευτικές τους δραστηριότητες, περιλαμβανομένων και εγκαταλελειμμένων αλιευτικών εργαλείων (από ιδιώτες και Μη Κυβερνητικές Οργανώσεις – Μ.Κ.Ο). 

	ΝΕΑ ΜΕΤΡΑ
1. Εφαρμογή των προβλεπόμενων μέτρων που απορρέουν από την ισχύουσα νομοθεσία για τα απόβλητα και τα πλαστικά προϊόντα μιας χρήσης σε εφαρμογή των σχετικών ενωσιακών οδηγιών (Οδηγίες 2008/98/ΕΚ, 94/62/ΕΚ, 2019/904/ΕΕ, 2015/720/ΕΕ, 1999/31/ΕΚ, 91/271/ΕΟΚ) συμπεριλαμβανομένης της δημιουργίας συστήματος διευρυμένης ευθύνης του παραγωγού για τα αλιευτικά δίχτυα με σκοπό τη συλλογή τουλάχιστον 40% των απόβλητων αλιευτικών εργαλείων που περιέχουν πλαστική ύλη έως το 2025.
2. Δημιουργία συστημάτων εναλλακτικής διαχείρισης γεωργικών πλαστικών, κλωστοϋφαντουργικών, αθλητικών ειδών και παιχνιδιών και στρωμάτων ύπνου σύμφωνα με το άρθρο 10 του ν. 4819/2021 (Α’ 129).
3. Ενίσχυση του μηχανισμού εφαρμογής της αρχής «ο ρυπαίνων πληρώνει» για τις επιχειρήσεις  (π.χ. ξενοδοχειακές επιχειρήσεις, εταιρείες ναυσιπλοΐας κ.λ.π) αναφορικά με την πρόληψη, τον έλεγχο και την αποκατάσταση της ρύπανσης στο θαλάσσιο περιβάλλον. 
4. Εφαρμογή των προβλεπόμενων δράσεων των εθνικών στρατηγικών κειμένων αναφορικά με την πρόληψη παραγωγής αποβλήτων, την προώθηση της επαναχρησιμοποίησης και την ενίσχυση της ανακύκλωσης, με απώτερο στόχο την καταπολέμηση της δημιουργίας θαλάσσιων απορριμμάτων.
5. Επενδύσεις σε έργα που να στοχεύουν τη μείωση των μικρο-απορριμμάτων που εισέρχονται στο θαλάσσιο περιβάλλον από συστήματα αποχέτευσης.
6. Προαγωγή έργων βελτίωσης των λιμενικών εγκαταστάσεων υποδοχής αποβλήτων πλοίων, σε εφαρμογή της Οδηγίας 2019/883/ΕΕ «σχετικά με τις λιμενικές εγκαταστάσεις παραλαβής για την παράδοση αποβλήτων από πλοία, για την τροποποίηση της οδηγίας 2010/65/ΕΕ και την κατάργηση της οδηγίας 2000/59/ΕΚ», όπως εναρμονίστηκε στο εθνικό δίκαιο με την υπ’ αριθμ. 3122.3-15/71164/2021 (Β’ 4790) κοινή υπουργική απόφαση. 
7. Προγράμματα ενημέρωσης και συμμετοχής του κοινού σε συνεργασία με τους Οργανισμούς Τοπικής Αυτοδιοίκησης (Ο.Τ.Α) για εργασίες καθαρισμού σε παραλίες και σε κοίτες ποταμών (περιοχές εκβολών). Το συγκεκριμένο μέτρο θα συμβάλει στη μείωση των απορριμμάτων στις παραλίες καθώς και αυτών που προέρχονται από ποτάμια σε παράκτιες και θαλάσσιες περιοχές.
8. Προγράμματα ενημέρωσης και ευαισθητοποίησης μέσω της πληροφόρησης όλων των επαγγελματιών που σχετίζονται με τη θάλασσα, αλλά και του ευρύτερου κοινού για τα θαλάσσια απορρίμματα. Θεσμοθέτηση «εθνικής εκστρατείας» κατά της ρύπανσης των θαλασσών από τα απορρίμματα.
9. Ενίσχυση εκπαιδευτικών προγραμμάτων στα σχολεία αναφορικά με το πρόβλημα των θαλασσίων απορριμμάτων.
10. Ισχυροποίηση της αποτροπής χρήσης πλαστικών μιας χρήσης σε θαλάσσιες προστατευόμενες περιοχές με συμμετοχικές διαδικασίες διαχείρισης και ενημέρωση του κοινού.
11. Εθελοντικές δράσεις καθαρισμού παραλιών και ακτών. 

	ΠΕΡΙΓΡΑΦΕΑΣ D11 «Υποθαλάσσιος θόρυβος»: Η εισαγωγή ενέργειας, συμπεριλαμβανομένου και του υποθαλάσσιου θορύβου, βρίσκεται σε επίπεδα που δεν επηρεάζει δυσμενώς το θαλάσσιο περιβάλλον.

	ΣΤΟΧΟΙ
1. Έλεγχος των επιπέδων παλμικού θορύβου ώστε να μην επηρεάζουν δυσμενώς το θαλάσσιο περιβάλλον.  
2. Έλεγχος των επιπέδων συνεχούς θορύβου χαμηλών συχνοτήτων ώστε να μην επηρεάζουν δυσμενώς το θαλάσσιο περιβάλλον.  

	ΥΦΙΣΤΑΜΕΝΑ ΜΕΤΡΑ
1. Δημιουργία αρχείου ηχητικών δεδομένων για το θαλάσσιο περιβάλλον στο πλαίσιο της εθνικής βάσης ωκεανογραφικών δεδομένων από το Ελληνικό Κέντρο Θαλασσίων Ερευνών (ΕΛ.ΚΕ.Θ.Ε).
2. Μέτρα προστασίας που λαμβάνονται κατά τη διαδικασία γεωφυσικών ερευνών για υδρογονάνθρακες (σεισμικών ερευνών). Τα υπάρχοντα μέτρα ακολουθούν τις οδηγίες της J.N.C.C (Joint Nature Conservation Committee) για ελαχιστοποίηση του κινδύνου τραυματισμού και όχλησης των θαλάσσιων θηλαστικών από σεισμικές έρευνες και τις οδηγίες για την αντιμετώπιση των επιπτώσεων του ανθρωπογενούς θορύβου σε κητώδη σε περιοχές της Συμφωνίας για τη Διατήρηση των Κητωδών της Μαύρης Θάλασσας, της Μεσογείου και της Παρακείμενης Ζώνης του Ατλαντικού (Agreement on the Conservation of Cetaceans in the Black Sea Mediterranean Sea and Contiguous Atlantic Area – ACCOBAMS).
3. Εθελοντικές (μη δεσμευτικές) κατευθυντήριες γραμμές που υιοθετήθηκαν στη συνάντηση της Επιτροπής Θαλάσσιας Περιβαλλοντικής Προστασίας (Marine Environment Protection Committee, MEPC) του Διεθνούς Ναυτιλιακού Οργανισμού (International Maritime Organization – Ι.Μ.Ο) τον Απρίλιο του 2014, με στόχο την πρόκριση σχεδιαστικών λύσεων σε νεότευκτα πλοία ποντοπόρου ναυτιλίας, ώστε να μειώνεται ο υποθαλάσσιος θόρυβος, χωρίς να επηρεάζεται η ασφάλειά τους (MEPC.1/Circ.833, 07.04.2014). Σε κάθε περίπτωση, το μέτρο ή η τροποποίησή του θα εφαρμοστεί μέσω του Διεθνούς Ναυτιλιακού Οργανισμού (Ι.Μ.Ο).

	ΝΕΑ ΜΕΤΡΑ
1. Θέσπιση κανονισμών για την μείωση του υποθαλάσσιου θορύβου κατά την έρευνα υδρογονανθράκων.
2. Θέσπιση κανονισμών για την μείωση του υποθαλάσσιου θορύβου από την ναυσιπλοΐα σε συνεργασία με τον Διεθνή Ναυτιλιακό Οργανισμό (Ι.Μ.Ο)
3. Η δημιουργία ενός θαλάσσιου αρχείου θορύβου για την καταγραφή δραστηριοτήτων που προκαλούν θόρυβο στο χώρο και στο χρόνο.
4. Συνεργασία των συναρμόδιων φορέων (Υπουργείο Περιβάλλοντος και ενέργειας (Υ.Π.ΕΝ), Ελληνικό Κέντρο Θαλασσίων Ερευνών (ΕΛ.ΚΕ.Θ.Ε), Ινστιτούτο Αλιευτικής Έρευνας ΙΝ.ΑΛ.Ε.) με το Υπουργείο Εθνικής Άμυνας, με σκοπό σχετικές εσωτερικές δράσεις του τελευταίου για τη μείωση κατά το δυνατόν των αρνητικών επιπτώσεων των δραστηριοτήτων άμυνας σε ευάλωτες/απειλούμενες ομάδες θαλάσσιων οργανισμών.
5. Ανάπτυξη διατομεακής συνεργασίας μεταξύ συναρμόδιων υπουργείων και φορέων, όπως αναφέρονται στα ανωτέρω μέτρα, με σκοπό τη συντονισμένη διαχείριση του υποθαλάσσιου θορύβου, τη διερεύνηση των πεδίων στα οποία απαιτείται περισσότερη γνώση της περιοχής και την προετοιμασία κοινών κατευθυντήριων γραμμών.
6. Ανάπτυξη κανονιστικού πλαισίου που θα θεσπίζει τα επιτρεπόμενα όρια του υποθαλάσσιου θορύβου αναφορικά με την ανάπτυξη/αδειοδότηση εγκαταστάσεων υπεράκτιων ανανεώσιμων πηγών ενέργειας (π.χ. αιολικά/ φωτοβολταϊκά πάρκα κ.λ.π), καθώς και των διαδικασιών και των καθεστώτων ελέγχου τους.
7. Θέσπιση εθνικού συστήματος παρακολούθησης υποθαλάσσιου θορύβου με έμφαση σε θαλάσσιες προστατευόμενες περιοχές.














Π α ρ ά ρ τ η μ α  ΙΙ

Περιβαλλοντικοί Στόχοι
 
	
	ΠΕΡΙΓΡΑΦΗ
	ΚΡΙΤΗΡΙΑ
	 ΠΕΡΙΟΧΗ ΕΦΑΡΜΟΓΗΣ  

	Κωδικός στόχου
	
	Κωδικός Περιγραφέα
	Περιγραφέας
(Descriptor)
	Αιγαίο -Λεβαντίνη
	Ιόνιο
	Αδριατική

	Τ1-1
	Βενθικοί οικότοποι (Είδη και τύποι οικοτόπων που καλύπτονται από τα παραρτήματα II, IV ή V της Οδηγίας 92/43/ΕΟΚ):

· Το εύρος κατανομής του τύπου οικοτόπου και, κατά περίπτωση, το μοτίβο κατανομής  συμβαδίζουν με τις ισχύουσες φυσιογραφικές, γεωγραφικές και κλιματικές συνθήκες.

· Ο τύπος οικοτόπου έχει την απαραίτητη έκταση και συνθήκες για την υποστήριξη των διαφορετικών σταδίων του κύκλου ζωής των ειδών που ζουν σε αυτόν.
	D1
	Βιοποικιλότητα
	X
	X
	X

	Τ1-2
	Aναγνώριση και οριοθέτηση των κατάλληλων τόπων για αναπαραγωγή, διαχείμαση, ή στάση κατά μήκος των μεταναστευτικών διαδρόμων, γίνεται με βάση την ακτίνα τροφοληψίας κάθε είδους θαλασσοπουλιού που φωλιάζει στις παράκτιες και νησιωτικές Ζώνες Ειδικής Προστασίας για την ορνιθοπανίδα (Ζ.Ε.Π). 

Από το δίκτυο Natura 2000 χρησιμοποιήθηκαν περιοχές Ζ.Ε.Π με αποικίες δυο ειδών θαλασσοπουλιών (του Θαλασσοκόρακα και του Αιγαιόγλαρου) του Παραρτήματος Ι της Οδηγίας για τη διατήρηση των άγριων πτηνών (2009/147/ΕΚ), που αναπαράγονται σε σημαντικούς αριθμούς στην Ελλάδα. 

Στόχος η «ευνοϊκή κατάσταση διατήρησης» για τα θαλασσοπούλια ώστε να υπάρξουν οι προϋποθέσεις της επίτευξης Καλής Περιβαλλοντικής Κατάστασης εντός του επομένου κύκλου εφαρμογής της Οδηγίας Πλαίσιο για τη Θαλάσσια Στρατηγική (2008/56/ΕΚ).
	D1
	Βιοποικιλότητα - Πτηνά
	X
	X
	X

	Τ1-3
	Να επιτευχθεί η «ευνοϊκή κατάσταση διατήρησης» των θαλάσσιων θηλαστικών και να υπάρξουν οι προϋποθέσεις της επίτευξης Καλής Περιβαλλοντικής Κατάστασης εντός του επομένου κύκλου εφαρμογής της Οδηγίας Πλαίσιο για τη Θαλάσσια Στρατηγική (2008/56/ΕΚ). 

Nα διασφαλιστεί η ανάκαμψη και η μακρόχρονη βιωσιμότητα της μεσογειακής φώκιας (Monachus monachus) και των κητωδών (φυσητήρες, φάλαινες, δελφίνια και φώκαινες) στα ελληνικά νερά.
	D1
	Βιοποικιλότητα - Θηλαστικά
	X
	X
	X

	T1-4
	Να επιτευχθεί η «ευνοϊκή κατάσταση διατήρησης» της θαλάσσιας χελώνας Caretta caretta και έτσι να υπάρξουν οι προϋποθέσεις της Καλής Περιβαλλοντικής Κατάστασης εντός του επομένου κύκλου εφαρμογής της Οδηγίας Πλαίσιο για τη Θαλάσσια Στρατηγική (2008/56/ΕΚ).
	D1
	Βιοποικιλότητα -Ερπετοειδή
	X
	X
	X

	Τ2-1
	Ο αριθμός των ξενικών ειδών που εισέρχονται στο φυσικό περιβάλλον μέσω της ανθρώπινης δραστηριότητας, ανά περίοδο αξιολόγησης, όπως μετριέται από το έτος αναφοράς όπως αναφέρεται στην αρχική αξιολόγηση υπό το άρθρο 8 (1) της Οδηγίας Πλαίσιο για τη Θαλάσσια Στρατηγική (2008/56/EΚ), να ελαχιστοποιείται και όπου είναι δυνατό να μηδενίζεται.
	D2
	Μη αυτόχθονα είδη
	X
	X
	X

	Τ3-1
	Κύριοι στόχοι είναι η διατήρηση ορισμένων εμπορικά εκμεταλλεύσιμων ειδών εντός ασφαλών βιολογικών ορίων και η εξασφάλιση επαρκούς διαχείρισης των αποθεμάτων τους. 
	 D3C1/
D3C2
	Ποσοστό θνησιμότητας λόγω αλιείας -  Βιομάζα αποθέματος αναπαραγωγής
	X
	X
	

	Τ4-1
	Η κατανομή μεγέθους των ατόμων στις τροφικές ομάδες δεν επηρεάζεται δυσμενώς από τις ανθρωπογενείς πιέσεις. 

Η αξιολόγηση έγινε με βάση το κριτήριο D4C3 (αφθονία/κατανομή των κύριων τροφικών ομάδων/ειδών) για τα μικρά πελαγικά ψάρια (γαύρος και σαρδέλα), για τα οποία υπάρχει διαθέσιμη περισσότερη πληροφορία.

	D4/D1
	Τροφικοί ιστοί- 
Βιοποικιλότητα- Οικοσυστήματα
	X
	X
	

	Τ5-1
	Καλή Περιβαλλοντική Κατάσταση σε σχέση με τον ευτροφισμό επιτυγχάνεται όταν οι βιοκοινωνίες παραμένουν σε καλή ισορροπία χωρίς να διαταράσσεται η βιοποικιλότητα και χωρίς να παρουσιάζονται οι ανεπιθύμητες επιπτώσεις που σχετίζονται με τον ευτροφισμό.

· Οι συγκεντρώσεις θρεπτικών αλάτων και χλωροφύλλης-α αντιστοιχούν στην Καλή Περιβαλλοντική Κατάσταση, που ανταποκρίνεται στην «καλή» Οικολογική Ποιότητα σύμφωνα με την Οδηγία Πλαίσιο για τα Ύδατα (2000/60/ΕΚ).

· Οι συγκεντρώσεις θρεπτικών συστατικών, χλωροφύλλης-α, ο αριθμός, η χωρική έκταση και η διάρκεια των περιστατικών, άνθισης επιβλαβών φυκών, δεν κυμαίνονται σε επίπεδα που υποδεικνύουν δυσμενείς επιπτώσεις ευτροφισμού.

· Η συγκέντρωση του διαλυμένου οξυγόνου δεν περιορίζεται, λόγω του εμπλουτισμού με θρεπτικά συστατικά, σε επίπεδα που υποδεικνύουν δυσμενείς επιπτώσεις στους βενθικούς οικοτόπους (μεταξύ άλλων στους σχετιζόμενους ζώντες οργανισμούς και τα μετακινούμενα είδη) ή άλλες επιπτώσεις ευτροφισμού.

· Η αφθονία των καιροσκοπικών μακροφυκών δεν κυμαίνεται σε επίπεδα που υποδεικνύουν δυσμενείς επιπτώσεις εμπλουτισμού με θρεπτικά συστατικά.

· Η σύνθεση των ειδών και η σχετική αφθονία ή κατανομή των κοινοτήτων μακρόφυτων σε βάθος κυμαίνονται σε τιμές που υποδεικνύουν ότι δεν υπάρχουν δυσμενείς επιπτώσεις λόγω εμπλουτισμού με θρεπτικά συστατικά, συμπεριλαμβανομένης, μεταξύ άλλων, μείωσης της διαφάνειας του νερού.

· Η σύνθεση των ειδών και η σχετική αφθονία των κοινοτήτων μακροπανίδας κυμαίνονται σε τιμές που υποδεικνύουν ότι δεν υπάρχουν.
	D5
	Ευτροφισμός
	X
	X
	X

	Τ6-1
	Επιτυγχάνεται Καλή Περιβαλλοντική Κατάσταση όταν το ποσοστό απώλειας ακεραιότητας του βυθού είναι μικρότερο του 5%.
	D6C4
	Έκταση βενθικού οικοσυστήματος
	X
	X
	X

	Τ6-2
	Επιτυγχάνεται Καλή Περιβαλλοντική Κατάσταση όταν το ποσοστό δυσμενών επιπτώσεων στον βυθό είναι μικρότερο του 15%.
	D6C5
	Κατάσταση βενθικού οικοσυστήματος
	X
	X
	X

	Τ7-1
	Προτείνεται οι επιπτώσεις των μόνιμων αλλοιώσεων των υδρογραφικών συνθηκών να μην εκτείνονται πέραν των 200 μέτρων από την πηγή όχλησης.
	D7
	Υδρογραφικές αλλαγές
	X
	X
	X

	Τ8-1
	Οι συγκεντρώσεις χημικών ρύπων δεν υπερβαίνουν τις τιμές που ορίζονται σύμφωνα με την Οδηγία Πλαίσιο για τα Ύδατα (2000/60/ΕΚ).
	D8
	Ρύποι
	X
	X
	X

	Τ9-1
	Οι συγκεντρώσεις ρύπων σε εδώδιμα αλιεύματα δεν υπερβαίνουν τα μέγιστα επίπεδα που καθορίζονται στον κανονισμό (ΕΚ) 1881/2006.
	D9
	Ρύποι στους βρώσιμους ιστούς
	X
	X
	X

	Τ10-1
	Απορρίμματα στις ακτές.
Αποδεκτό εύρος: 
450 – 1.400 (αριθμός/100m).
	D10C1
	Απορρίμματα
	X
	X
	X

	Τ10-2
	Απορρίμματα στο θαλάσσιο βυθό.
Αποδεκτό εύρος: 130 - 230 (αριθμός/km2).
	D10C1
	Απορρίμματα
	X
	X
	X

	Τ10-3
	Επιπλέοντα μικροπλαστικά.
Αποδεκτό εύρος: 
200.000 – 500.000 (αριθμός/km2).
	D10C2
	Μίκρο - Απορρίμματα
	X
	X
	X

	Τ11-1
	Έλεγχος των επιπέδων παλμικού θορύβου ώστε να μην επηρεάζουν δυσμενώς το θαλάσσιο περιβάλλον. Δεν υπάρχουν θεσμοθετημένες τιμές κατωφλίων (thresholds).
	D11C1
	Παλμικός ανθρωπογενής θόρυβος
	X
	X
	X

	Τ11-2
	Έλεγχος των επιπέδων συνεχούς θορύβου χαμηλών συχνοτήτων ώστε να μην επηρεάζουν δυσμενώς το θαλάσσιο περιβάλλον. Δεν υπάρχουν θεσμοθετημένες τιμές κατωφλίων (thresholds).
	D11C2
	Ανθρωπογενής θόρυβος χαμηλής συχνότητας
	X
	X
	X















Π α ρ ά ρ τ η μ α  ΙΙΙ

Περιβαλλοντικοί Δείκτες

	
	ΠΕΡΙΓΡΑΦΗ
	ΚΡΙΤΗΡΙΑ
	ΠΕΡΙΟΧΗ ΕΦΑΡΜΟΓΗΣ

	Κωδικός
Δείκτη

	
	Κωδικός Περιγραφέα
	Περιγραφέας
(Descriptor)
	Αιγαίο Λεβαντίνη
	Ιόνιο
	Αδριατική

	EL-D1-1
	Κατανομή της μεσογειακής φώκιας Monachus monachus.
	D1
	Βιοποικιλότητα - Θηλαστικά
	X
	X
	X

	EL-D1-2
	Κατανομή κητωδών.
	D1
	Βιοποικιλότητα - Θηλαστικά
	X
	X
	X

	EL-D1-3
	Κατανομή της θαλάσσιας χελώνας Caretta caretta.
	D1
	Βιοποικιλότητα -Ερπετοειδή
	X
	X
	X

	EL-D1-4
	Κατανομή θαλασσοπουλιών.
	D1
	Βιοποικιλότητα - Πτηνά
	X
	X
	X

	EL-D1-5
	Εκτίμηση της κατάστασης των βενθικών βιοκοινωνιών με χρήση του διαβαθμονομημένου δείκτη ΒΕΝΤΙΧ.
	D1C4
	Εύρος κατανομής και μοτίβο
	X
	X
	X

	EL-D1-6
	Εκτίμηση της κατάστασης των
βιοκοινωνιών μακροφυκών με χρήση του διαβαθμονομημένου δείκτη ΕΕΙc .
	D1C4
	Εύρος κατανομής και μοτίβο
	X
	X
	X

	EL-D1-7
	Εκτίμηση της κατάστασης των λειβαδιών
Ποσειδωνίας με χρήση του
δείκτη PREI.
	D1C4
	Εύρος κατανομής και μοτίβο
	X
	X
	X

	EL-D2-1
	Συνολικός αριθμός νέων ξενικών ειδών ανά εξαετία και ανά ταξινομική ομάδα στις θαλάσσιες υπο-περιοχές της Ελλάδας.
	D2
	Μη αυτόχθονα είδη
	X
	X
	X

	EL-D3-1
	Αλιευτική θνησιμότητα (F/FMSY).
	D3C1
	Ποσοστό θνησιμότητας λόγω αλιείας
	X
	X
	

	EL-D3-2
	Λόγος αλιεύματος προς βιομάζα.
	D3C2
	Βιομάζα αποθέματος αναπαραγωγής
	X
	X
	

	EL-D3-3
	Επίπεδο ποσοστού εκμετάλλευσης – E.
	D3C1
	Ποσοστό θνησιμότητας λόγω αλιείας
	X
	X
	

	EL-D3-4
	Βιομάζα αναπαραγωγικού αποθέματος (SSB).
	D3C2
	Βιομάζα αποθέματος αναπαραγωγής
	X
	X
	

	EL-D3-5
	Δείκτες βιομάζας (B/BMSY).
	D3C2
	Βιομάζα αποθέματος αναπαραγωγής
	X
	X
	

	EL-D4-1
	Αναλογία πελαγικών προς βενθοπελαγικά είδη ψαριών.
	D4C1
	Η ποικιλότητα της τροφικής ομάδας
	X
	X
	X

	EL-D4-2
	Αφθονία επιλεγμένων, λειτουργικά σημαντικών, ομάδων/ειδών.
	D4C3
	Η κατανομή μεγέθους των ατόμων στις τροφικές ομάδες
	X
	X
	

	EL-D5-1
	Συγκέντρωση χλωροφύλλης-α στη στήλη του νερού.
	D5C2
	Συγκέντρωση χλωροφύλλης-α
	X
	X
	X

	EL-D5-2
	Συγκεντρώσεις θρεπτικών συστατικών στη στήλη του νερού.

	D5C1
	Συγκέντρωση θρεπτικών συστατικών
	X
	X
	X

	EL-D5-3
	Συγκεντρώσεις διαλυμένου οξυγόνου στα βαθιά νερά.
	D5C5
	Συγκέντρωση διαλυμένου οξυγόνου
	X
	X
	X

	EL-D6-1
	Έκταση απώλειας του θαλάσσιου βυθού ανά τύπο οικοτόπου.
	D6C4
	Έκταση βενθικού οικοτόπου
	X
	X
	X

	EL-D6-2
	Έκταση δυσμενών επιπτώσεων συμπεριλαμβανομένου του ποσοστού απώλειας για κάθε τύπο οικοτόπου.

	D6C5
	Κατάσταση βενθικού οικοτόπου
	X
	X
	X

	EL-D7-1
	Φυσικοχημικές παράμετροι θαλασσινού νερού.
	D7
	Αλλοίωση υδρογραφικών συνθηκών
	X
	X
	X

	EL-D8-1
	Ουσίες προτεραιότητας στο νερό.
	D8C1
	Συγκεντρώ
σεις παραγόντων μόλυνσης
	X
	X
	X

	EL-D8-2
	Ουσίες προτεραιότητας στα ιζήματα.
	D8C1
	Συγκεντρώ
σεις παραγόντων μόλυνσης
	X
	X
	X

	EL-D9-1
	Ουσίες προτεραιότητας σε αλιεύματα.
	D9C1
	Ρυπογόνες ουσίες στους βρώσιμους ιστούς
	X
	X
	X

	EL-D10-1
	Μακρο-απορρίμματα στις ακτές.
	D10C1
	Απορρίμματα (εκτός μικροπλαστικών)
	X
	X
	X

	EL-D10-2
	Μακρο-απορρίμματα στο θαλάσσιο βυθό.
	D10C1
	Απορρίμματα (εκτός μικροπλαστικών)
	X
	X
	X

	EL-D10-3
	Επιπλέοντα Μικρο-απορρίματα στην επιφάνεια της θάλασσας.
	D10C2
	Μικρο - Απορρίμματα
	X
	X
	X

	EL-D10-4
	Μακρο- και Μικρο- απορρίματα σε στομάχια θαλάσσιων οργανισμών.
	D10C3
	Απορρίμματα που προσλαμβάνονται διά κατάπο
σης από τα θαλάσσια ζώα
	X
	X
	X

	EL-D11-1
	Υποθαλάσσιος ανθρωπογενής ήχος.
	D11
	Ανθρωπογενής θόρυβος
	X
	X
	X




Η απόφαση αυτή να δημοσιευθεί στην Εφημερίδα της Κυβερνήσεως μαζί με τα Παραρτήματα.



            Ο Υπουργός Περιβάλλοντος και Ενέργειας

             ΘΕΟΔΩΡΟΣ ΣΚΥΛΑΚΑΚΗΣ

